Pajenn:Pompery - Quelennou var labour pe gonnidegues an douar, 1851.djvu/298 - Wikimammenn\nPajenn:Pompery - Quelennou var labour pe gonnidegues an douar, 1851.djvu/298\nmirout doc’h an ear diavez queit a ma pad. Pa ziouérer an eves quenta-zé, ar picou ruz né zeuont quet é meaz founus avoalc’h, ar c’hlenvet ez a var ar c’houraïou, en diabarz, gât quément a nerz, ma neller quet aliez é baréa.\nabarz né vezo deut ar midissin : chom er guelé ; eva nebeut, eur vech an amzer, dour clouar zi var eilz, zi var querc’h, zi var bleun scaôgrac’h, pé caol-maro, etc. ; chom eb dribi grons : al loênnet er c’hiz-zé hô deus muioc’h a squiant evid an dud, ha guellet a réomp anezô leusqueur hô boêd, pa zigouez dezô beza clân ; divoal striz deuz quément louzou ha quément evach crê, tânus, doc’h ar guin-ardant ha doc’h ar guin al zoqnen ; en divez, nem zerc’hel en domder, eb ré a palennou, couscoudé, abalamour c’houézi dré calz golô ned eo quet caër. Er c’hlenvéchou vian, euliâ ar c’hélennou-mâ ello beza trevoalc’h evid paréa.\nAdtapet diwar « https://br.wikisource.org/w/index.php?title=Pajenn:Pompery_-_Quelennou_var_labour_pe_gonnidegues_an_douar,_1851.djvu/298&oldid=141514 »


Degemer al lec’hienn > Ar strolladoù > Ar Vro Bagan > Prezegenn\nMirdi Breizh a zegemero en dro Goulc’han Kervella ur bloaz goude an arvest Divroa. Ar c’homedian ha leurenner a ren Strollad Ar Vro Bagan. Abaoe 1974 e labour ar strollad war an teatr amatour brezhonek. Un taol kaer eo gant 40 arvest krouet. Goulc’han Kervella a lako ac’hanomp da zizoloiñ an teatr e brezhoneg abaoe e c’hanedigezh betek-henn.


Pajenn:Le Clerc - Ma beaj Londrez, 1910.djvu/193 - Wikimammenn\nPajenn:Le Clerc - Ma beaj Londrez, 1910.djvu/193\nc’hontrel eo a zo gwir. E tu-hont d’ar gonido o deus bet aboe, e fell d’imp c’hoaz envori an testenio eus ar garante virvidik hag eus an istim hep he far a zo bet roet da gannad ar Pab, ha dre-ze d’ar Pab e-unan, epad ar prozision : eur gentel vat eo bet evit ar brotestanted gwelet pegen start eo an ere a garante doujus a stag o c’henvroïz katolik ouz kador sant Pêr. Kaeroc’h so : laret a rêr zoken e oa eur bern anglikaned hag a zistagê hopadenno a enor wardro gant ar gatoliked pa dremene dirake an Otro ar c’hardinal Vanutelli. Eur forn c’hored, koulz laret, e oa an de-se ar ruio a zo endro da Gatedral Westminster. Penôs neuze n’an dije ket kroget an tan er c’hoad a oa enni, betek er c’hoad glas ?\nC’hoaz eur wej, tennet o devo katoliked Bro-Zôz ar brasan mad eus an dismegans grêt d’o Doue ha d’ê-i gant ar C’hentan ministr.\nHa, ma lezomp a goste breman, ar paour kêz Asquith, ma sellomp ouz ar c’hraso a zistro a zo koueet war ineo ar Zôzon digatolik evel eur c’hlizen ken talvoudus ha mac’h eo dous, nag a lec’h hon devo c’hoaz da vinnigan an Otro Doue ! Hen a oar, hag hen hepken, petra a zo tremenet en goeled o c’honsians ha pegement anê o deus en em laket en hent evit kerzet trezek ar wirione. Mes meur a hini ac’h ê dija peurc’hrêt gante o beaj, hag ar re-ze a c’hellomp o anaveout. N’eo ket aman avat e vo laret pet a zo anê, ha piw ec’h int : ne gomzin nemet eus distro eur gouent a-bez.\nBean a oa en Londrez eur gouent, ugent leanez enni, hag a veve herve ar relijion anglikan : roues (rare) eo ar sort kouencho, mes bepret e zo unan bennak hag en em lak dindan renadur eun eskob eus an Iliz Uhel. Ar gouent-man he devoa heuilhet pis ar c’hendalc’h Eukaristik, ha petra a reas ar\nAdtapet diwar « https://br.wikisource.org/w/index.php?title=Pajenn:Le_Clerc_-_Ma_beaj_Londrez,_1910.djvu/193&oldid=150170 »\nKemmoù diwezhañ degaset d'ar bajenn-mañ d'an 6 Meu 2019, da 18:32.


Les informations en langue bretonne Léo Rozé\nPar Léo Rozé\nDiffusion du mercredi 27 mars 2019 Durée : 11min\nFuloret eo an holl sindikadoù kargidi abalamour ma 'fell d'ar gouarnamant lemel kuit 120 000 post labour kargad. Chom gant ar 80km/e pe distreiñ d'ar 90km/e ? Ober a ra Paul Molac ar Buzz war Tweeter, gant un tweet diwar-benn Katalonia.\nReuz a zo etre ar gouarnamant hag ar gargidi peogwir e fell da skipailh Emmanuel Macron, e-giz en doa-eñ prometet, lemel kuit 120 000 post labour kargad. Graet e vefe a-benn 2022.\nEmbannet eo bet ar raktres-se dimerc'her vintin, goude emvod ar vinistred. Klask a rint kas an destenn war raok buan a-walc'h, evit bezañ asantet a-raok an hañv.\nManifestet o deus kantadoù a gargidi e Pariz, e karter an Elysée. Ha tud all e kerioù all. An holl sindikadoù a zo a-enep an destenn. Andre ar Gars, dileuriad ar CFDT e Breizh, a zo spontet gant pezh a fell d'ar gouarnamant ober.\nDaoust hag-eñ emaomp o vont da zistreiñ d'an 90km/eur war an holl hentoù ?\nVotet ez eus gant ar senedourien evit ma vo echu gant reolenn ar 80km/eur, e pep lec'h. Pep departamant a c'hellfe dibab : chom an traoù evel m'emaint, pe distreiñ d'ar reolenn a oa a-raok (90km/eur war an hentoù). Ne vo ket lakaet ar reolenn e pleustr keit na vo ket votet gant ar gannaded.\nOber a ra Paul Molac ar Buzz war Tweeter\nGant un tweet diwar-benn Katalonia. Dalc'het e vez e Madrid prosez ar re o doa aozet ar referendom evit dizalc'houriezh Katalonia, e miz Here 2017.\nSinet ez eus bet un destenn gant 41 senedour, evit lar n'int ket a-du e vefe barnet dilennidi ha politikourien eus katalonia. Hag o c'houlenn digant ar gouarnamant ha digant Europa klask sederaat ar jeu etre Katalonia ha gouarnamant Spagn.\nRespontet ez eus bet dezhe gant ministrez aferioù Europa, Nathalie Loiseau, dre vras, ez eus un afer a sell Bro Spagn nemetken. Ha n'o deus ket ar senedourien da lakaat o fri e-barzh an dra-se. Pezh en deus lakaet Paul Molac, kannad ar Morbihan, da fuloriñ.\nDiffusion le jeudi 18 avril 2019 de 19:00 à 19:05\nDiffusion le mercredi 17 avril 2019 de 19:00 à 19:05\nDiffusion le mardi 16 avril 2019 de 19:00 à 19:05\nDiffusion le lundi 15 avril 2019 de 19:00 à 19:05\nDiffusion le vendredi 12 avril 2019 de 19:00 à 19:05\nDiffusion le jeudi 11 avril 2019 de 19:00 à 19:05\nDiffusion le mercredi 10 avril 2019 de 19:00 à 19:05\nPoitiers : les policiers respectent une demi-heure de silence en mémoire de leurs collègues suicidés\nLes policiers des Bouches-du-Rhône et du Var se rassemblent dans le silence


Skramm korzenn katodek - Wikipedia\nSkramm korzenn katodek\nKorzennoù kenderc'het e gwer peurgoullo a aer ur c'havn elektron enne oc'h ec'hodiñ un hordenn elektronoù war-zu ur skramm goloet a elfennoù bihan mordanus eo ar c'horzennoù katodek. Heñchet e vez an hordenn elektronoù oc'h ober gant un tredanvaez.\nPennaenn ur skramm korzenn katodek[kemmañ | kemmañ ar vammenn]\nKenaozet eo ar c'havn gant ur c'hatod, da lavaret eo un elektrod metalek karget ent negativel, ha gant anodoù (elektrodoù karget ent pozitivel). Ec'hodet e vez elektronoù gant ar c'hatod hag a vez dedennet gant an anodoù. Evit an elektronoù e vez an anodoù evel un herrekaer hag un tolper en doare ma vez stummet e barzh ar gorzenn ul lanv elektronoù erduet etrezek ar skramm.\nKarget e vez ar warellvaez da wariañ an hordenn elektronoù eus an tu kleiz d'an tu dehoù hag eus an traoñ d'al laez. Ganet eo ar warellvaez gant div veni X ha Y a waz da wariañ an hordenn a-zremm hag a-zerc'h.\nGoloet e vez ar skramm gant ur livad (ur gwiskad treut) elfennoù mordanus anvet treluc'huzennoù a vez oc'h ec'hodiñ gouloù pa vez an elektronoù o skekiñ oute, pezh a ra poentoù luc'hus anvet pikseloù.\nO vlivaat ar warellvaez e vez gallus krouiñ ur skubelladur eus an tu kleiz d'an tu dehou ha d'an traoñ pa vez an hordenn o tegouezhout gant dibenn al linenn.\nNe vez ket spurmantet ar skubelladur gant lagad an den dre c'hras ar badelezh skramm-lagadel. Evel-se, ha gant ar skubelladur hag blivaerezh ar c'havn pe get, e seblant d'an hini e vez o sellout ouzh ar skramm eo war-enaou nemet ul lodenn eus ar pikseloù, ar re e vez aozet ar skeudenn gante.\nAr skrammoù liv[kemmañ | kemmañ ar vammenn]\nGallout a ra ur skramm unliv gwereañ ilrezioù liv louet.\nEvit ar skramm liv e vez lakaet e-barzh ar gorzenn gatodek ur c'havn tri c'hatod ennañ da ec'hodiñ teir hordenn a vo pep hini anezhe o stekiñ ouzh pep a boentoù liv spesadel war ar skramm (pikseloù) ar re ruz, ar re wer hag ar re c'hlaz (an "RVB"- Red, Green, Blue - e saozneg). An tri poent liv-se e vez graet "triad" pe "dot trio" anezhe.\nTost-tre e vez lakaet an tri poent liv an eil ouzh egile. Ken tost ma ne c'hell ket lagad an den spurmantañ pep hini anezhe pa vez stummet ar skeudenn war ar skramm gant ar c'havn hag an hordennoù elektronoù. Argemmet e vez neuze kreñvder pep hordenn d'aozañ livioù kediet gant an tri liv diazez (ruz, gwer ha glaz).\nUr maskl e vez lakaet dirak an treluc'huzennoù ouzhpenn da dremen hep ma vije hordenn ul liv o stekiñ ouzh unan eus an div dreluc'huzenn arall. Hervez rizh ar maskl-se e c'heller diforc'hiñ tri seurt skramm korzenn katodek liv :\nAr c'horzennoù FST-Invar (Flat Square Tube) kelc'hiek o zreluc'huzennoù. Arveret e vez gante ur gael anvet maskl ("shadow mask").\nAr c'horzennoù "Trinitron" ergrafet gant Sony hag ar re "Diamondtron" ergrafet gant Mitsubishi. Amparet e vez ar maskl gant frailhadurioù diazerc'h a lak muioc'h a elektronoù da dremen evit arwellaat lintr ar skramm.\nAr c'horzennoù "Cromaclear" ergrafet gant NEC. Gant ur reizhiad hiron e vez amparet o maskl frailhadurioù stummet evel kevigoù oc'h ober anezhe.\nAr skar maskl (Dot Pitch) a vez un aroueziadur d'ar skrammoù korzenn katodek. An esaouder etre div dreluc'huzenn eo. Seul bihanoc'h eo ar skar maskl seul resisoc'h eo ar skeudenn gwereet gant ar skramm.\nAdtapet diwar « https://br.wikipedia.org/w/index.php?title=Skramm_korzenn_katodek&oldid=1473126 »\nKemmoù diwezhañ degaset d'ar bajenn-mañ d'an 4 Ebr 2013, da 19:04.


Pajenn:Fenelon - Digweziou Telemaq mab Ulyss.djvu/40 - Wikimammenn\nPajenn:Fenelon - Digweziou Telemaq mab Ulyss.djvu/40\nra war an oll moriou, hép allout distrei en Ithaq, pini éo hé rouantélez. Clasq a ran anézan, hag ar reuz hén deuz gréat mar d’oun bét qéméret. Ra zeuio ho touéou d’ho miret d’ho pugalé, ha ma ellint anaout ar lévénez da véva gant enn tad qér mad.\nAr pen gréou da bini éz oa roet ar gra-man da ardamézi, hén dévoa qement a fallagriez ével hén dévoa Sésostriz a vertuziou. Hé hano a oa Métophis ; goulennou a réaz déomp, evit hor saouzanni, ha pa wélas hén dévoa Mentor muioc’h a furnez éguet-oun, é sellaz out-han gant cassoni, rag an dud fall né gar\nAdtapet diwar « https://br.wikisource.org/w/index.php?title=Pajenn:Fenelon_-_Digweziou_Telemaq_mab_Ulyss.djvu/40&oldid=116700 »\nKemmoù diwezhañ degaset d'ar bajenn-mañ d'an 30 Mez 2018, da 19:33.


Journal de Renaud Camus, jeudi 6 septembre 2018\ncréée le vendredi 7 septembre 2018, 23 h 19\nmodifiée le vendredi 7 septembre 2018, 23 h 23Plieux, jeudi 6 septembre 2018. Peut-être la grande erreur, plus ou moins volontaire, a-t-elle été de confondre l’intimidation sociale, en effet ~~~~ ~~~~~~~~~~, ~~~~~ ~~~~~~~ ~~~~ ~~~~~~~, ~~~~, ~~~~~~, ~~~ ~~~~~ ~~~~ ~~~ ~~~~~, ~~~~~~~~~~~, souvent. Ainsi l’art ~~~~ ~~~~~~~~~~~, ~~~~~ ~~~ ~~~~~~~ ~~~ ~~~ ~~~~ ~~~~~~~~~, ~~~~~~ ~~~~ ~~~~~~~ : ~~~~~~~~~, ~~~~~~~~~, ~~~~~~~~, ~~~ ~~~~~~~~ ~~~~~~~~~. ~~~ ~~ ~~~~~~ ~~~’~~~ ~~~ ~~~ ~~~~~ ~~~~~, parce que l’on ~~~~~~~~~~~, ~~~ ~~’~~~~ ~~~~~~ ~~~~~~~~~~~~~~~, ~~’~~~~~~~~~~~~~ ~~~’~~~ ~~~~~~~ ~~~~~ ~~~~~~ ~~~~ ~~~~~~~~~~~ ~~~ ~~~~~~~~~~~~~~ ~~~~~~~~ ~~~~ ~~~~~~~~ ~~~~~~~~~~~~~, ~~~~~~~~~~ ~~~ ~~~~~~~~~. ~~~ ~~’~~~~ ~~~~~ ~~~~~~~~ ~~~ ~~~~~~~ l’art familier, facile ~~’~~~~~~, ~~~~~ ~~~ ~~~~~~, ~~~ ~~~~~~~~~~~~~~~, ~~~~~ ~~~~ ~~~~ ~~~ ~~~~~~~ ~~~ ~~~~~~~ ~~~~~~~~, ~~~~~~~. ~~~ ~~ ~~~~~~~~~~ ~~~~ ~~~~~~~~ ~~ ~~~ ~~~~~~~~ ~~~~~ ~~~~ ~~~~~~~, ~~~ a fait venir ~~~~ ~~~~~~~~~~ ~~~~~ ~~~~ ~~~~~~~ ~~~ ~~~~ ~~~~~~~~~~~ ~~~~~ ~~~~ ~~~~~~~, ~~~ ~~ ~~~~~~~ ~~~ ~~~~~ ~~’~~~~ ~~~~ ~~~~~~~~~~~ ~~~ ~~~~~~~~~~~~~~~~ ~~~~~~~~~~ ~~~~ ~~~~~~~~, ~~~ ~~~ ~~~~~~~ bourgeoisie et du ~~~~~~~. ~~~~~ ~~~ ~~~~~ ~~~ ~~~ ~~~~~~~~ ~~~~~ ~~’~~~~, ~~~~ ~~’~~~~ ~~~~ ~~~~~~~~~~~~~~ ~~~~~~~~ de terribiltà.\nCe ~~~~ ~~~ ~~~~ ~~~~ ~~~ ~~’~~~~, ~~~ ~~~~~~~~~ ~~’~~~~~~~~~ ~~~~~~ ~~~~~ de la justice, ~~~ ~~~ ~~~~~~~, ~~~ ~~’~~~~~, ~~~ ~~~~~~ ~~~~~~~. ~~’~~~~~~~~~~ ~~~~ ~~~~ ~~~~~~~~~, ~~~ ~~~~~~~~ ~~~~~~ ~~~~ ~~~~~~~~, ~~~ ~~~~~ ~~~~~~~ ~~~~~~~~ — ~~~ ~~~ ~~~~~~~~~ ~~~’~~ ~~’~~~~~~~~~~~~ sociale, il est ~~~~~ ~~~~ ~~~~~~~~~~~, ~~~~~~~ ~~~’~~~~~ ~~~~~~ ~~~~~~ ~~~~~~~~ ~~~~ ~~~~~~~~ ~~~~~~~~~~~, ~~~~~ ~~~~~~. ~~~~~ ~~~ ~~~~~~ ~~~~ ~~~~~~~~ ~~~~~~~~ ~~~~~~~~~ ~~~~~~~~~~~~~ ~~~~~~~~~~~, ~~~ ~~~~~~~-~~~ ~~~~ ~~~~~~ ~~~’~~~~~~~~~~, par leur seule ~~~~~~~~~~, ~~~ ~~~~~~, ~~~ ~~~~~~~~~, ~~~ ~~~~~~~~~. ~~~ ~~~~~ ~~~~~~~~ ~~ ~~’~~~~~~, ~~~ ~~~~~~~~ ~~ ~~’~~~~~~~, ~~~~ ~~~~~~ ~~~ ~~~~ ~~~~~~~ ~~~~ ~~~~ ~~~~~~~~~~, ~~~ ~~’~~~ ~~~~~ les inciter, piqués ~~~ ~~~~, ~~ ~~~ ~~~~~~~~~ ~~~~-~~~~~~. ~~’~~~~~~ ~~~~ ~~~~~~~~~~~, ~~’~~~~~~~ ~~~~~~~~~~ ~~~~~~ ~~~~~, ~~’~~~~-~~-~~~~~ ~~~~~~ ~~~~~~~~~~~~, ~~’~~~~~~ ~~~~ ~~’~~~~~~ ~~~~~~. Tremblez, ~~~~~~ ~~~~~ ~~~~~~ ~~~~ vous…\nNous ~~~~~~~ parmi des êtres, ~~~ ~~~~~~~~ ~~~~~~ ~~~~ ~~~~~ ~~~~~~~, ~~~ ~~~~~ ~~~~~~~~~~~~~ ~~~~~~ ~~~~ ~~~~~~~~~~~~, ~~~~ ~~~ ~~~~~ ~~~~~~~~~~ ~~~~ ~~~~~, ~~~ ~~~~ ~~’~~~ ~~~~~~~~~. ~~~~ ~~~~~~~~~~ ~~~ ~~~~ ~~~~~~~~~~~ de rien leur ~~~~~~~~~~, ~~~~~ ~~~~ ~~~~~~~~~~~ (~~’~~~~~~~~~~ ~~’~~~~ ~~~ ~~~~~ ~~ ~~~~~~~~~~~~ ~~’~~~~~~~ ~~~~~~~~~~~~~ ~~~~ ~~~~ ~~~~~~~~~ ~~~~-~~~~~~ ~~~~~~~~~~~~), ~~~~~ ~~~ ~~~~~~ ~~~~~ ~~~~ ~~~~~~ ~~~ ~~~~ ~~~~~~~~ ~~~~~-~~~~~, et la vie ~~~~~~~~, ~~~ ~~~~~ ~~~~~~~~~~~~~ compromises.\nDeux ~~~~~~~~ ~~~~~~~~ ~~~~~~ ~~~~~ ~~’~~~~~~~~~, ~~~ ~~~~~~~~~~ ~~~~~~~~~ : ~~~ ~~~~~~~ ~~~~~~~~~~~~, ~~~~~~~ ~~~~ ~~~ ~~~~~~~~~~~~~ ~~~ ~~~~~~~, ~~~ ~~~~~ ~~~~~~~~ ~~ ~~~ pas se laisser ~~~~~~~~~~, ~~~~-~~~ ~~~~ ~~’~~~~~~~ ~~~ ~~~ ~~~~~~~~~ ; ~~~ ~~~~ ~~~~~~~~~, ~~~~~~~~ ~~~~~~~~~~, ~~~~~~~ ~~~~ ~~~ ~~~~~~~~~~~~~ ~~~ ~~~~~, ~~~ ~~~~~ ~~~~~~~~ ~~ ~~~ ~~~~ ~~~ ~~~~~~~~ ~~~~~~~~~~~~~~, fût-ce par la ~~~~~~~ ~~~ ~~~~ ~~~ ~~~~. ~~~ ~~~~~~~~~ ~~ ~~~~~~~~~~ ~~~ ~~~~~~, ~~~~~~~~~-~~~ ~~~~~~. ~~’~~~~~~~~~~~~~ ~~~ ~~~~~~~~.\nvoir l’entrée du jeudi 6 septembre 2018 et son image dans Le Jour ni l’Heure


Mari Breizh (1391-1446) - Wikipedia\nMari Breizh (1391-1446)\nUr pennad Mari Breizh zo ivez.\nMari Breizh (Naoned, 18 a viz C'hwevrer 1391 - dianav, 18 a viz Kerzu 1446) a oa ur briñsez vreizhat.\nBez' e voe Kontez Perche hag Itron La Guerche eus 1396 betek 1414, ha Kontez Alençon eus 1404 betek 1414.\nE 1414 e voe Dugez Alençon, Kontez Perche hag Itron La Guerche, pa voe lakaet tiriad he gwaz da zugelezh gant ar roue gall Charlez VI. Goude marvhe gwaz e 1415 en Emgann Azincourt e viras Mari Breizh an titl ag Itron La Guerche, he mab Yann o vont da Zug Alençon ha Kont Perche.\nUl liamm etre Tiegezh Montfort dugelezh Breizh ha TIegezh Valois-Alençon Bro-C'hall e voe Mari Breizh eta.\nMerc'h e oa da Yann IV (dug Breizh) (1339-1399) ha d'e bried Janed Breizh (1370-1437), ur verc'h da Charlez II Navarra.\nD'ar 26 a viz Mezheven 1396 e sinas an dug Yann IV ur gevrat gant ar c'hont Pêr II Alençon evit dimeziñ e verc'h gant Yann Iañ Alençon, mab Pêr, a voe kont d'e dro e 1404.\nPemp bugel o devoe :\nPêr (4 a viz Here 1407 - 16 a viz Meurzh 1408) ;\nYann II Alençon (1409-1476) a vrezelias a-bep-eil a-enep ar Saozon hag a-du ganto ;\nCharleza (1413-1435), hag a yeas da leanez.\nGoude marv he fried en Azincourt 1415, e rankas Mari Breizh tec'hel kuit eus Normandi, ma oa bet o c'hortoz an emgann. He mab Yann II Alençon a voe paket gant ar Saozon en Emgann Verneuil e 1424 ; en e frankiz e voe lakaet e 1427, goude bout paeet e zaspren ; diwezhatoc'h e voe brudet evel unan eus heulierien Janed Ark.\nDen ne oar pelec'h e voe beziet Mari Breizh, Itron La Guerche, goude he marv e 1446. He bugale avat a ouzer pelec'h emañ o bezioù.\n↑ (fr) Perceval de Cagny & Henri Morganvillé (1902) : Chroniques de Perceval de Cagny, publiée pour la première fois pour la Société de l'histoire de France, pp. 20 ha 38 Lenn en-linenn\nAdtapet diwar « https://br.wikipedia.org/w/index.php?title=Mari_Breizh_(1391-1446)&oldid=1821955 »


Republik Juliana - Wikipedia\nAr Republik Juliana (República Juliana e portugaleg) a oa ur Stad dizalc'h disklêriet en Impalaeriezh Brazil e Stad Santa Catarina d'ar 24 a viz Gouhere 1839, hag a badas betek ar 15 a viz Du 1839. Embannet e voe ar Republik evit reiñ harp da emsavidi Brezel ar Farrapos (Revolução Farroupilha) a c'hoarveze er Stad amezek Rio Grande do Sul, ma oa bet embannet ar Republik Riograndense.\nBanniel ar Republik Juliana\nAnita Garibaldi (1839)\nEmbannet e voe ar República Juliana gant Davi Canabarro ha Giuseppe Garibaldi, ha kengevredet e voe gant ar Republik Riograndense.\nGiuseppe Garibaldi a voe lakaet e penn arme an emsavidi ha klask a reas aloubiñ Santa Catarina. Kemer a reas porzh Laguna, met n'hallas ket o arme kemer kêr-benn ar Stad, Ilha de Nossa Senhora do Desterro (Florianópolis hiriv), a oa a-du gant an impalaer.\nDistrujet e voe o morlu gant Morlu Brazil er Stêr Massiambu, er c'hreisteiz da Enez Santa Catarina pa oant o vont da arsailhañ Nossa Senhora do Desterro just a-walc'h. E-feson eo se zo kaoz ma ne badas nemet pevar miz ar Republik Juliana. E miz Du e voe kemeret Laguna, o c'hêr-benn diwezhañ, gant an arme impalaerel hag echuet istor ar republik-se. En uheldirioù avat, ne blegas kêr Lages nemet e deroù 1840.\nE-kerzh an darvoudoù-se eo e reas Garibaldi anaoudegezh gant e zanvez-pried Ana Maria de Jesus Ribeiro anavezetoc'h evel Anita Garibaldi .\nE 1845 e voe degemeret e Stad Santa Catarina, e peoc'h da neuze, an impalaer Pedro II hag e bried an impalaerez Teresa Cristina.\n(pt) SANT'ANA, Elma, Garibaldi e as Repúblicas do Sul\nBrezel ar Farrapos\nAdtapet diwar « https://br.wikipedia.org/w/index.php?title=Republik_Juliana&oldid=1991553 »\nKemm diwezhañ d'an 7 Mae 2022 da 17:06\nKemmoù diwezhañ degaset d'ar bajenn-mañ d'an 7 Mae 2022, da 17:06.


Renabliñ ar glad savadurel - Site officiel du Parc naturel régional d’Armorique\nAccueilOberoù ar ParkKefridiezhoù ar ParkTerkañ an tiriadRenabliñ ar glad savadurel\nKumunioù Park Arvorig a zo enno teñzorioù savadurel : Kalvarioù, feunteunioù, poulloù-kannañ, chapelioù, tiez gant ur c’huzh-taol….. Kuzul Rannvro Breizh, kuzul departamant Penn-ar-Bed, ha Park Arvorig o deus renablet ar glad savadurel war an tiriad a-bezh.\nRenablet eo bet elfennoù ar glad war ar Park a-bezh\nRenablet eo bet holl elfennoù ar glad savadurel war ar Park en un doare skiantel.\nDa heul al labour renabliñ ez eus bet ul labour titouriñ ha dielfennañ.\nMeur a goulzadoù renabliñ a zo bet aozet war ar Park etre ar bloavezhioù 1960-1980. E 1996-1997 e oa bet renablet kanton ar Faou. E 2006 Rannvro Breizh ha Park an Arvorig o doa sinet un c’henemglev evit ma vefe renablet ar Park en e bezh. Renablet e oa bet ar c’humunioù diwezhañ e 2016 ha ganto klozet e oa bet ar renabl.\nAr renabl a c’hell servij evit anavezout gwelloc’h glad ar c’humunioù, sevel teulioù kêrazouriezh pe kuzuliañ an dud pa vezont o sevel un ti.\nEvit sellet ouzh ar renabloù.\nAr studioù bet graet er c’humunioù evit renabliñ ar glad savadurel graet e Breizh a c’hell bezañ gwelet war ur heweler kartennoù. Ouzhpenn 130 000 teuliad diwar-benn savadurioù dibar pe savadurioù skouer, pezhioù a bep seurt a c’heller sellet outo . Sintezennoù ar studioù a zo kinniget gant tost da 500 000 skeudenn.\nDa heul ar c’houlzadoù renabliñ war ar Park eo bet savet levrigoù :\n«Glad savadurel ha dremmvro : hanternoz Menez Are» (2009)\n«Glad savadurel ha dremmvro : tro-dro d’ar Yeun Elez» (2009)\n«Glad savadurel ha dremmvro : tro-dro d’an Uhelgoad» (2010)\nAl levrigoù-mañ a c’hellit kaout evit netra mar goulennit e Ti ar Park er Faou


Pajenn:Le Gonidec - Bibl Santel pe Levr ar Skritur Sakr, eil levr.djvu/83 - Wikimammenn\nPajenn:Le Gonidec - Bibl Santel pe Levr ar Skritur Sakr, eil levr.djvu/83\nda éva enn eur c’hôp d’ézhô évid hô dizoania diwar-benn hô zâd pé hô mamm.\n8. N’az â két é tî ar banvez, da azéza gan̄t-hô évid dibri hag éva.\n9. Râg ével-henn é lavar Aotrou ann arméou, Doué Israel : Chétu mé a dennô eûz al léac’h-zé dirâg hô taoulagad, hag enn hô teisiou, mouéz al lîd, ha mouéz al lévénez, mouéz ar pried, ha mouéz ar bried.\n10. Ha pa rôi da anaout ann holl c’hériou-zé d’ar bobl-man̄, hag é livirin̄t d’id : Pérâg en deûs-hén̄ ann Aotrou lavaret ann holl zrouk brâz-zé diwar hor penn ? Pétrâ eo hor fallagriez ? Pé béc’hed hon eûz nî gréat a-énep ann Aotrou, hon Doué ?\n11. Té a lavarô d’ézhô : O véza ma hô deûz hô tadou va dilézet, émé ann Aotrou ; ma hô deûz kerzet war-lerc’h douééd a-ziavéaz, ma hô deûz hô servichet hag hô azeûlet, ma hô deûz va dilézet, ha n’hô deûz két miret va lézen.\n12. Hôgen c’houi hoc’h eûz gréat c’hoaz gwasoc’h égéd hô tadou : râk chétu pép-hini ac’hanoc’h a valé war-lerc’h diroll hé wall galoun, ha na zélaou két ac’hanoun.\n13. Ha mé hô taôlô eûz ann douar-man̄ ; enn eur vrô ha na anavezit két, na c’houi nag hô tadou ; hag énô é servichot nôz-deiz douéed a ziavéaz, péré na rôin̄t éhan é-béd d’é-hoc’h.\n14. Râk-sé chétu é teû ann deisiou, émé ann Aotrou, é péré na vézô lavaret mui : Béô eo ann Aotrou, péhini en deûz tennet bugalé Israel eûz a zouar ann Éjipt :\n15. Hôgen : Béô eo ann Aotrou, péhini en deûz tennet bugalé Israel eûz a zouar ann han̄ter-nôz, hag eûz ann holl vrôiou é péré em bôa hô zaolet ; ha mé hô digasô adarré enn douar em eûz rôet d’hô zadou.\n16. Chétu mé a gasô kalz a beskétérien, émé ann Aotrou, hag hî a beskétô anézhô ; ha goudé-zé é kasinn d’ézhô kalz a hémolc’hidi a hémolc’hô anézhô eûz a bép ménez, eûz a bép krec’hien, hag eûz a géviou ar réc’hier.\n17. Râg béz’ éma va daoulagad war hô holl hen̄chou ; n’in̄t két kuzet dira-z-oun, hag hô fallagriez né két bét kuzet a zirâk va daoulagad.\n18. Ha da gen̄ta é rôinn d’ézhô daou c’hémen̄t all évid hô fallagriézou hag hô féc’héjou ; ô véza ma hô deûz saotret va douar gan̄t fléar hô idolou, ha ma hô deûz leûniet va digwéz gan̄d ho fallagriézou.\n19. O Aotrou, va ners, ha va c’hréfder, ha va herberc’h é deiz ann en̄krez ; ar brôadou a zeûiô étrézég enn-od eûz a harzou ann douar, hag a lavarô : Gwir eo pénaoz hon tadou n’hô deûz bét némét gaou ha gwander, péré a zô bét didalvez d’ézhô.\n20. Hag ann dén a rai douéed évit-han̄ hé-unan, hag hî n’in̄t két douéed ?\n21. Chétu éta é tiskouézinn d’ézhô ar wéach-man̄, é tiskouézin d’ézhO va dourn, ha va galloud ; hag hî a wézô pénaoz ann Aotrou eo va hanô.\nEuruz eo ann hini a laka hé fisian̄s é Doué.\n1. Péc’hed Juda a zô skrivet gan̄d eur bluen houarn hag eunn ivin diaman̄t ; kizellet eo war daolen hô c’haloun, ha war gorniou hô aoteriou.\n2. O véza ma ho deûz hô bugalé dalc’het koun eûz hô aoteriou, eûz hô c’hoajou brâz, eûz hô gwéz deliouuz, eûz hô ménésiou huel,\n3. Eûz hô sakrifisou er parkou ; é rôinn d’ann disman̄tr da ners, ha da holl den̄zoriou, ha da lec’hiou huel, enn abek d’as péc’héjou, dré da holl harzou.\n4. Té a choumô da-unan, hép da zigwéz, em bôa rôet did ; da lakaad a rinn da zervicha da énébourien enn eunn douar ha na anavézez két ; râk lékéat hoc’h eûz da gregi eunn tân em frouden, hag a loskô da-vikenn.\n5. Ével-henn é lavar ann Aotrou : Milliget eo ann dén a laka hé fisian̄s enn dén, hag en em c’hra eur vréac’h kîk : hag a denn hé galoun diouc’h ann Aotrou.\nAdtapet diwar « https://br.wikisource.org/w/index.php?title=Pajenn:Le_Gonidec_-_Bibl_Santel_pe_Levr_ar_Skritur_Sakr,_eil_levr.djvu/83&oldid=157197 »\nKemmoù diwezhañ degaset d'ar bajenn-mañ d'an 25 Meu 2020, da 11:34.


Journal de Renaud Camus, lundi 18 mai 2015\ncréée le mardi 19 mai 2015, 12 h 25\nmodifiée le mardi 19 mai 2015, 12 h 28Lundi 18 mai 2015, une heure moins le quart du matin (le 19). L. veut savoir ce que je pense de son livre, ou plutôt de son manuscrit, de ~~~~ ~~~~~~, ~~~’~~~ ~~’~~ ~~~~~~~ ~~~ ~~ ~~ ~~~~~~~~~~ ~~~~~~~~~ ~~~ ~~~~, ~~~~~ ~~~ masse du “courrier” ~~~~~~~~, ~~’~~~ ~~ ~~~~~~ ~~~ ~~~~~~~. ~~~ ~~~~~~ ~~~~~~~~~ ~~~~ ~~~~~~~~~ ~~~~~ ~~~~ ~~~~~ ~~~~~~~~~~~ ~~ ~~~ ~~~~~~ ~~~~~~ ~~~~ ~~~~~~~~ ~~~~~~~~~~ ~~~~ ~~~~~~~~ ~~~~ ~~~~~~ ~~~~~~~ — non que ~~~~ ~~~~~~~~ ~~~~~ ~~~~~~~ ~~~ ~~~~~~~~~~~~, ~~~ ~~~~ ~~~ ~~~~~ ~~~ ~~~~~~ ~~~ ~~~~~~ ~~~ ~~~~~~~~, ~~~~ ~~~~~~~~~~ ~~ ~~~~~ ~~~~~~~~~~~ ~~~ ~~~’~~~ ~~~~~~, ~~~~~~~-~~~ ~~~ ~~~~~~~ de déplaire ou ~~~ ~~~~~~~~ : ~~~~ ~~~ ~~~~~, ~~~ ~~~~~ ~~~~~ ~~~ ~~~~~~~~~~ ; ~~~~~ ~~~ ~~~~~~ ~~~ ~~~~~~~ ~~~~~ ~~~~~~~~~~~~~ ~~~~~ ~~~~~~~ ~~~ ~~~~~~ ~~~~ ~~~~~~~~ ~~~~~~~~~ ~~~ ~~~~~~~~~~ ~~~~~ réédition comme à ~~~~~~~~, ~~~ ~~’~~~~~~~ ~~~~ ~~ ~~~~~~~~ ~~~~ ~~~~~~~ ~~~~~ ~~~~~ ~~~~ ~~~~~~~. ~~~~~~~~~~~~~ ~~’~~~ ~~~ ~~~~~ ~~~~ ~~~ ~~~~~~~~~ ~~~ ~~~~~~~. ~~~ ~~~~~~ ~~~ ~~’~~~~~~ ~~~~ faux.\nL. est accablé par ~~~ ~~~~~~~~~~ ~~~~~~~~~~, ~~~ ~~~ ~~’~~~~~~ ~~~~~~ ~~~ ~~~~~ ~~~ ~~~~ ~~~~~~~~~ ~~~ ~~~~~~. ~~~ ~~’~~~~~~~ ~~~~~~~~~~~ ~~~~~ ~~~~ ~~~~~~~ ~~~, ~~~ ~~~~ ~~~~ ~~~~~ ~~~~~~, ~~~ m’a moi-même un ~~~~ ~~~~~~~, ~~~~~ ~~~ ~~~~~~~, ~~~’~~~ ~~~~ ~~~~~~~~~~~ ~~~~~~~ ~~~~ ~~~ ~~~~~~~~~~~, ~~~~~~~~~~ ~~~ ~~~~ ~~~~~ ~~~~~~~~~~~~~ ~~~~~~~~~~ ~~~ ~~~~~~~, ~~~~~ — ~~~ ~~~~~~ ~~~~~ ~~~ ~~~~~~ Remplacement. Néanmoins il ~~’~~~~ ~~~~ ~~~~~ ~~ ~~~~~ ~~~~~~~~~~. ~~~ ~~~~~~ ~~… l’histoire, ~~~ ~~~~~~~, ~~~~ ~~~~~~~~~~~~~~, ~~ ~~~ ~~~~ ~~~~~ ~~~~~~~~~ ~~’~~~ ~~~~~ ~~ ~~’~~~~~~ ~~~ ~~~~ ~~~~~ ~~’~~~~~~~~~~ pas. Il me ~~~~~~~~~ ~~~~ ~~~ ~~’~~~~ ~~~~ ~~~ ~~~~~ ~~~ ~~~~~~~ ~~~~ ~~ ~~~~~ ~~~~~~~ ~~’~~~~~~ ~~~~~~~~~~~, ~~~~~ ~~~ ~~~~~~~ ~~~~~~ ~~~~~~~~ ~~~ ~~’~~~~~~~ ~~’~~~~ ~~~~~~~~ ~~’~~~~~~~ déterminés.\nLes ~~~~~~~~~~~ que nous avons ~~~~~~~ ~~~ ~~~~~~~~~~ ~~~~, ~~~ ~~~~~~~~ ~~~~~. ~~~~~ ~~~~ ~~~~~~~~~~~~ ~~~ ~~~ ~~~~~~ ~~~ ~~~~~~~~~~~ ~~~~~~~ ~~~~ ~~~~~ ~~~~ ~~~~~ ~~~~~ ~~~~~~~~~~~. ~~~ ~~~~~ ~~~~~~~~ ~~~ ~~~~~~~~~ comme des impasses ~~~~ ~~~~~ ~~~~~~~ ~~~ ~~~~~~, ~~~~~ ~~’~~~~~~. ~~~ ~~~~~~~ ~~~~ ~~~~~ ~~~~~~~~~ ~~~~~ ~~~~~~~ ~~ ~~~~~~~~, ~~~~~-~~~~~ ~~ ~~~~~~-~~~~~~~~~ ~~~~~~ ~~~ ~~~~~~~~~ ~~~~~, ~~~~~, ~~~~ ~~~~~~~~~~~~~ ~~~~ divers mouvements antiremplacistes, ~~~ ~~~~~~~~~~ ~~ ~~~ ~~~~~~~~~ ~~~~~~~ ~~’~~~~~~~. ~~~ ~~~ ~~~~~ ~~~~ ~~~~~ ~~~~~ ~~ ~~~~~ ~~~ ~~~~~~, ~~~ ~~~ ~~~~~~~~~ ~~~ ~~~~ ~~~ ~~~~~~~ ~~~~-~~~~~. ~~~ ~~~~~~~ sur moi pour ~~~~~~~~~ ~~~~ ~~~~~~. ~~~~~~, ~~~ ~~~~~ ~~~~~ ~~~ ~~~~~~~~~ ~~~~~~~~~ ~~~~ ~~~~~~~~~ ~~~~~~~ ~~~ ~~~~~~ ~~~ ~~~~~ ~~’~~~~~~~. ~~~ ~~~~~ ~~~~ ~~~~~~~ ~~~~ ~~~~~~~~~ ~~~ ~~~~~~~~ ~~~~~~ ou quelqu’un existe ~~~ ~~~~. ~~~ ~~~~ ~~~~~ ~~~~~~~~~~~ ~~~~~~~~~ ~~~ ~~~~~~~~~~~~, ~~~~ ~~~ ~~~~~ ~~~~~ ~~~ ~~~~~~ ~~~~ ~~~~~~~, ~~~ ~~~~~~~~~~~, ~~~ ~~~~~~~~~~~ ~~~~~~~~. ~~~~~~~~ ~~~~~ ~~~~~~~ ~~~ ~~~~~ ? Je ne tiens ~~~~ ~~~~~~~~~~~, ~~~ ~~~~~ ~~~ ~~~~~~~~~~~~, ~~ ~~~ ~~~~~~ ~~~~~~~~~ ~~~~ ~~~ ~~~~ ~~~~~~ ~~~ ~~~~~~~~~, ~~ ~~~ ~~~~~~~~ ~~~~~~~~-~~~~~~~ (~~~~~~ ~~~~~~~ ~~~ ~~., ~~~~ ~~~~~~ ~~~~~ au pied de ~~~ ~~~~~~~ ~~~ ~~’~~ ~~~~~~ ~~~~~ ~~~ ~~’~~~~~~~, ~~~ ~~~~~~~~~ ~~ ~~’~~~ ~~~~~ ~~~~~~ ~~’~~~~~~ ~~~~~~ ~~~~ ~~’~~~~~~ “~~~~~ ~~~~~~~~~” (~~~ ~~~~~~ ~~~~ “~~’~~~~~~ ~~~~~ ~~~~~, ~~~ (donc) bien obligé ~~~ ~~~~ ~~~~~~~…”)). ~~~ ~~~~~~ ~~~~~~, ~~~~~ ~~~ ~~~~~ ~~~ ~~~~~~~~~ ~~~~~ ~~~ ~~~~~~ ~~~ ~~~~~ ~~~ ~~~~~~~ ~~~~~~ ~~~ ~~~~~~-~~~~~ ~~’~~~~~~ ~~~~ ~~~ ~~~~~~~, ~~~ ~~~~ jours, ni n’ébranle ~~~ ~~~~~~~.\nvoir l’entrée du lundi 18 mai 2015 et son image dans Le Jour ni l’Heure


Ville de Pont-l'Abbé - Capitale du Pays Bigouden | Ar poellgor gevelliñ\nAccueil > Découvrir > Infos & pratique > Ar poellgor gevelliñ\nAr poellgor gevelliñ\nPont-‘n-Abad / Schleiden – 40 vloaz a vignoniezh\nIstor ar gevelliñ\nAr gouelioù deiz-ha-bloaz\nEr bloaz 1976 e oa bet soñjet skoulmañ ur c’henemglev gevelliñ etre Pont-‘n-Abad ha Schleiden.\nAtizer ar mennad e oa an Doktor Hemersdorf, ha respontet e voe a-du dezhañ gant an Doktor Bénard, a oa Maer Pont-‘n-Abad neuze. Ar c’hejadennoù kentañ a oa bet e deroù 1978 hag er bloavezh-se e voe savet ar poellgorioù gevelliñ en div vro.\nSinet e oa bet Karta Ofisiel ar gevelliñ d’an 18 a viz Gwengolo 1978 e Schleiden. Kadarnaet e voe an emglev-se d’an 2 a viz Mezheven 1979 e Pont-‘n-Abad.\nDa c’houde e oa bet tro da Sébastien Jolived, Maer Pont-‘n-Abad, ha da Alois Sommer, Maer Schleiden, da zerc’hel bev tan ar vignoniezh etre Frañs hag Alamagn, evel m’o doa graet an holl vaered a zo bet war o lerc’h da c’houde, skoazellet gant ar poellgorioù gevelliñ.\nAn eskemmoù etre an div gêr gevellet n’o deus ket paouezet gwech ebet, ha pa vefe un tamm nebeutoc’h a gejadennoù etreze er bloavezhioù diwezhañ. Aozet e vez beajoù da Schleiden ha degemeret e vez tud anezhi war dachenn ar skolioù, ar c’hevredigezhioù hag an touristerezh Alois Sommer, ha kalz a stajoù a vez graet amañ hag ahont. Bras eo an niver a dud o deus bet tro da gemer perzh en holl obererezhioù-se gant ar gevelliñ !\nSed amañ ar mareoù pouezusañ : lid-envel ar vali Schleiden (karter Kerambleiz) e Pont-‘n-Abad hag ar blasenn e kreiz-kêr Schleiden, « Pont-l’Abbé Platz » (« plasenn Pont-‘n-Abad »), e 1986.\nPep deiz-ha-bloaz – 10 vloaz, 20 vloaz ha 30 vloaz – a vez lidet war an ton bras e pep hini eus ar c’hêrioù gevellet. Da-geñver an 10vet deiz-ha-bloaz, hag an 20vet hini, e oa bet ouzhpenn 200 a Vigoudenned o kemer perzh e pep beaj pe o tegemer kement a Alamaned en distro. Evit an 30 vloaz e oa bet nebeutoc’hik a dud er strolladoù.\nEmañ an 40vet deiz-ha-bloaz o tostaat… Emichañs e vimp barrek d’ober war-dro an abadenn-se gant un niver bras a Alamaned hag a dud eus Pont-‘n-Abad o kemer perzh enni !\nMenegomp komzoù Victor Hugo (Le Rhin-1842) : « « Alamagn ha Frañs eo ar sevenadurezh dreist-holl. Alamagn a sant, Frañs a soñj. Ar santout hag ar soñjal eo an den sevenaet…\nMenegomp komzoù Victor Hugo (Le Rhin-1842) : Alamagn, da’m meno, zo kenlabourerez naturel Frañs. Honnezh, ne guzhan ket, zo unan eus an douaroù a blij din hag unan eus ar broadoù on boemet dirazo. Ur garantez mab a vagan, koulz lavaret, evit ar vro nobl ha santel-se. Ma ne vefen ket Gall em befe c’hoant da vezañ Alaman ».


Sed aze skeudennoù un nebeut deus al levrioù nevez erru en ho levraoueg.\nGwall gresk a zo bet e 6vet klas gant 45 a skolidi en distro-skol-mañ ! Seblant vat evit an dazont da-geñver dek vloaz ar skolaj. Da heul e vez stank ar gouvidi er predva da vare merenn ha leun-chouk ar c'harr-boutin akordeoñs diouzh...\nTrugarez da Herle n'en deus ket damantet d'e boan gant al labourioù-mañ hag en deus kaset deomp ar skeudennoù da heul. Ober ha preder a ya en ur ser ! Bitellat gant ur mousc'hoarzh ! Displegadenn a-barzh kregiñ ganti ! Stankañ a-barzh...\nLabourioù rakdistro-skol e ti-annez Kuzon.\nNann 'vat, tudoù, n'eo ket marv blog Skolaj Diwan Jakez Riou ! Morgousket ne oa ken... Evel ma oa bet kemennet d'ar familhoù eo kroget hiziv al labourioù e ti-annez Kuzon evit ober an trevelloù ret e-keñver surentez a-benn gellout...


kustum - Wikeriadur\nboaz, boazamant, giz\n« Gwashat ma plij din, » a daolas Koneri o farsal hervez e gustum, « gizioù an dudjentil seven ! » — (Jakez Konan, Ur marc'hadour a Vontroulez, Al Liamm, 1981, p. 11.)\nda gustum : evel boaz, hervez ar c'hiz; peurliesañ, peurvuiañ.\nTud, traoù kustum\nNa deu ket pelloc'h d'am gwelet.\nHa kustum ez oa da donet. — (Fañch an Uhel, Gwerziou Breiz-Izel 1, An Oriant, 1868, p. 14.)\nMe oa joaüs, 'bars en peb lec'h,\nNa oan ket custum da gaout nec'h. — (Fañch an Uhel, Soniou Breiz-Izel 1, Pariz, 1890, 1971, p. 334.)\nHemañ, 'm-eus aon, n'eo ket kustum da labourad. — (Jules Gros, Le trésor du breton parlé Première Partie, 1966, p. 127.)\nBezañ zo saout hag a ourzo o laezh ouzh an hini ne vo ket kustum da c’horo anezho, — (Jules Gros, Le trésor du breton parlé Deuxième Partie, 1970, p. 388.)\nTruez am boa outañ eveljust ha war an dro fent a rae din un tammig, rak o vezañ ne oa ket gwell gustum da leñvañ, ober a rae evel pa vije bet o sachañ Loull d'e doull. — (Jarl Priel, Va Zammig Buhez, Al Liamm, 1954, p. 66.)\nN'on ket kustum da droidellat e-giz un targazh en-dro d'ur skudellad yod bervet\nChe ! N'on ket nay !\n[...]. — (Añjela Duval, Anjela Duval Eil embannadur reizhet, Mignoned Anjela 2005, p. 417.)\nen droienn eget kustum:\nbezañ kustum diouzh un dra\n[...], ken kustum ha ma rankent bezañ diouzh an aergelc'h ankenius a blave a-us dimp. — (Jarl Priel, Va Buhez e Rusia, Al Liamm, 1955, p. 36.)\nRaktal e kouezhas va meud em dorn o klevout ur vouezh ken divergont ha dreist-holl ar seurt ardoù ne oan ket kustum diouto, [...]. — (Jarl Priel, An Teirgwern Pembroke, Al Liamm, 1959, p. 56.)\nAdtapet diwar « https://br.wiktionary.org/w/index.php?title=kustum&oldid=308667 »\nDernière modification le 21 Kzu 2020, à 14:21\nKemmoù diwezhañ degaset d'ar bajenn-mañ d'an 21 Kzu 2020, da 14:21.


The Roof – Origines : lec’h sevenadurel da grapañ ha da evañ ur banne e Roazhon – Radio Kerne\nThe Roof – Origines : lec’h sevenadurel da grapañ ha da evañ ur banne e Roazhon\nEvit tri bloaz eo teuf Hostel Doue Roazhon da vezañ ul lec’h sevenadurel dibadus. Ar savadurioù kozh, dilezet dibaoe bloavezhioù, a zegemero tud da zebriñ, da grapat, d’ober yoga, pe c’hoazh da broduiñ ha da evañ bier.\nSavet e 1858,e voe bet an Hostel-Doue ospital pennañ Roazhon a-raok ma vefe kaset tamm ha tamm an holl selvijoù da Bontchaillou. Chomet eo dilezet ar savadurioù braz, brav tre lod deuhouto, ha lec’hiet tost tre deus kreiz kêr. N’eus ket pell ‘zo, e 2017, eo bet gwerzet ar savadurioù gant an ospital (CHU) d’an EFPB, an ti da verañ an douaroù e Breizh (Etablissement Foncier Public de Bretagne). Gant ar wask a zo war ar marc’had zo bet kavet buan un implij dezho gant an EFPB. Renket e vo an 30 000 metrad karrez gant an embregerezh Linkcity, dalc’het gant Bouygues, evit mont d’ober ur c’harter kenwerzhiel deus ar giz.\nDa c’hortoz, e kerzh an tri bloaz da zont, e vo degemeret Mod All eno, un emberegezh vihan gant ar pal kinnig oberezioù sevenadurel digoust. Ar raktres, bet savet gant ur strollad tud yaouank, a vesk meur a implij : kraperezh, yoga, shiatsu, ostaleri, ti-boued ha mikro-breserezh.\nOlivier Lhopiteau, hag a ra war dro ar salioù skrapañ, a zispleg penaos eo ganet ar raktres deus mikro Tunvezh Gwlagen-Grandjean.\nAr SPACE 2019, emgav ramzel ar sevel chatal\nBeviñ Brav ha Mervel en Peoc’h


Buhez ar Zent. page 459. Encyclopédie Marikavel.\npages 461, 462, 463\nE-touez bugale ar merc'hed, Biskoaz n'ez eus bet kavet, — nîknn, A vc brasoc'h eget saut Yan, Jezuz heii lavar e-unau.\nn amzer ar roue Herodez, e oa en Bro-Israel eur beleg eus a rumm Abia, e hano Zakariaz, a veve en doujanz Doue gant e bried, eus gouenn Aaron, he hano Elisabeth.\nEun devez, Zakarias a bignas da Jeruzalem gant ar veleien a oa o vont d'ober ar zun gantan d'an Templ. Pac'h ejod da dennan plouzen da welet petra vije labour pep-hini, e tigouezas gantan kaout an ezans da ginnig el lec'h santel.\nMont a reas en Templ; ar bobl er-mêz, e keit ha ma rê e Jid, a bede.\nHogen, êl an Otrou a 'n em ziskouezas d'ezan, en e zav en tu deou da ôter an ezans. Zakarias a oe strafuilhet ouz e welet hag ar spont a gouezas warnan.\nMes an êl a lavaras d'ezan :\n- Na gemerez aon ebet, Zakarias, rak da beden a zo selaouet ha da bried Elisabeth a c'hano d'it eur mab hag e roï d'ezan an hano a Yan. El levenez e vezi hag en estlam, ha kalz a gemero laouenedigez en e c'hinivelez, rak bras e vezo dirak an Otrou; ne evo na gwin na netra hag a c'hell mêvi. Leuniet a vezo eus ar Spered-Santel, adalek kof e Vamm; distrei a raio kalz eus bugale Israël warzu. an Otrou, o Doue; e-unan e valeo dirak Doue gant spered ha galloud Elias, evit digas er mibien kalon an tadou, distrei an dud dife da furnez an dud just ha prepari d'an Otrou eur bobl direbech.\nZakarias a lavaras d'an êl :\n- Penôs e welin an dra-ze ? Rak me a zo koz ha ma fried a zo et war an oad.\nAn êl a lavaras d'ezan :\n- Me eo Gabriel, a 'n em zalc'h dirak Doue, ha kaset on evit komz ouzit ha digas d'it ar c'helou mat-ze. Ha setu e vezi mut ha n'helli ket prezek, betek an de ma tigouezo an treo-ze, abalamour n'az peus ket kredet em c'homzou a deuio da wir en o amzer.\nAr bobl a c'hortoze Zakarias hag a oa souezet o welet e talee en Templ. Pa deuas er-mêz, n'helle ket lavaret eur ger, hag an holl a anavezas, dre eno, en devoa gwelet eun dra bennak en Templ. Hen a rê sinou d'eze, hag e chômas mut.\nP'en devoa grêt e zun, etistroas d'ar gêr, hag Elisabeth, e bried, a gonsevas eur bugel.\nC'houec'h miz goude, ar Werc'hez Vari a gonsevas ive Mab Doue, dre c'halloud ar Spered-Santel, ha raktal ec'h eas a-dreuz ar meneiou da welet Elisabeth a oa he c'hinitervev. Hogen, ar c'hrouadur a zouge houman a dridas gant an dudi en he c'hreiz, pa lakas an Itron-Varia he zreid war dreujou he zi. War lavar an tadou santel, diwar neuze e ene a oe netaet diouz ar pec'hed orijinel ha karget eus a c'hrasou ar Spered-Glan.\nKoulskoude, dont a reas evit Elisabeth an amzer da c'henel, hag e c'hanas eur mab. He amezeien hag he c'herent a glevas en devoa an Otrou diskouezet e drugare vras en he c'henver, hag e verkent d'ezi o levenez.\nD'an eizvet devez, e teujont da lakat siell an emgleo war ar bugel hag e c'halvent anezan Zakarias, eus hano e dad. Mes e vamm a respontas : «Nan, hanvet a vezo Yan. »\nHag e lavarjont d'ezi : « N'eus den ebet en ho kerentiez hag a zougfe an hano-ze. » Hag e c'houlennent dre zin oûz e dad pe hano a felle d'ezan rei d'ar c'hrouadur. O vezan goulennet eun dôlen, e skrivas warni : « Yan eo e hano. » Hag an holl a oe souezet.\nKerkent e c'henou a zigoras, e deod en em gavas diliammet hag e vinnigas Doue. Aon a grogas en holl amezeien, hag an holl dreo-ze a oe brudet en holl meneiou ar Jude. Kement hini o c'hlevas a zalc'has aneze en e galon, en eur lavaret : « Petra gav d'ec'h e vezo ar bugel-ze ? » Evit gwir, dorn an Otrou a oa gantan.\nZakarias, e dad, a oe karget eus ar Spered-Santel hag ,a brofesias en eur lavaret :\n« Benedictus Dommus Deus Israël... Ra vezo binniget an Otrou, Doue Israël, abalamour m'en deus gwelet ha dasprenet e bobl. Savet en deus evidomp eur Zalver galloudus en ti David, e zervijer.\n».....Evidout-te, bugel, te a vezo galvet profed an hini a zo dreist pep tra, rak te a gerzo dirak tâl an Otrou Doue, evit reizan e henchou ha rei d'e bobl skiant ar zilvidigez, evit m'en devo ar pardon eus e bec'hejou. »\nAr bugel a greske hag a grenvae herve ar Spered, hag e chome el lec'hiou distro, betek an de ma tlee en em ziskouez da bobl Israël.\nant Yan a zo unan eus ar zent savet uhelan en baradoz an Otrou Doue ha brudet ar muian e-touez an dud; en Breiz-Izel, an tantadou a zigor e ouel hag a zoug e hano binniget, eus an eil traouien d'eben hag eus an eil mene d'egile.\nEn amzer ma oa Jann d'Arc hag Arzur Richemont o kas ar Zôzon eus Bro-G'hall, eur biz da sant Yan-Vadezour, an hini ma tiskouezas gantan Salver ar bed, pa lavare d'e ziskibien : « Setu aze Oan Doue, » goude bezan bet miret epad meur a gant vla en Normandi, a oe douget, en eun doare burzadus, da Draou-Meriadok, gant eun den yaouank ginidik eus a Blougasnou.\nAr biz santel, eur wech 'n em gavet e-touez ar Vretoned, a reas kement a viraklou, ma reas an duk Yan V sevel eun iliz en e enor, a zo c'hoaz en de a hirie, unan eus ar re gaeran azo en hon beg douar.\nDiazezet d'an de kentan a viz eost 1440, ne oe peurc'hrêt nemet er Ma 1513, (1) gant aluzennou pjnvidik Anna Breiz.\nOtrou sant Yan binniget, grêt d'imp heuilh Jezuz-Krist war an douar-man, ouz sklerijen ar fe, ma c'hellfomp e welet divezatoc'h er baradoz, ouz sklerijen ar gloar.\n(1) Konsakret a oe d'an 18 a viz du 1513, gant an Otrou A. do Gringnaulx, eskob Landreger.


Ounaou - Wikipedia\n(Adkaset eus Lezireg Linnaeus)\nUsurzhad : Xenarthra\nUrzhad : Pilosa\nKerentiad : Megalonychidae\nGenad : Choloepus\nAn ounaou, pe lezireg Linnaeus, Choloepus didactylus eus e anv skiantel, a zo ur bronneg hag a vev e koadegoù Suamerika (Perou, Ecuador, Brazil, Kolombia, Venezuela, Guyana, Gwiana c'hall ha Surinam).\nEtre 50 ha 90 cm eo e hirder hag etre 4 hag 8 kg e bouez. Berr eo e lost (war-dro 2 cm). Gell-gris eo e vlevenn, gant un arliv glas-gwer en abeg d'ar bezhin a gresk enni. Plat eo e benn ha bras e zaoulagad.\nDaou viz skilfek a zo en e bavioù a-raok ha tri en e bavioù a-dreñv. Stumm ur c'hrog a zo gant e skilfoù ha ganto eo azasaet an ounaou ouzh ar vuhez er gwez.\nBevañ a ra en e-unan hag en em vagañ diwar delioù ha frouezh.\nDilec'hiañ a ra gorrek-tre ha ne ziskenn diouzh ar gwez nemet ur wech ar sizhun evit kac'hat.\nSkilfoù ur pav a-raok hag ur pav a-dreñv\nGouennañ[kemmañ | kemmañ ar vammenn]\nAn dougen a bad 6 miz hag ur c'holen a vez ganet bep bloaz. Hemañ a chom krog ouzh kof e vamm e-pad 5 sizhun a-raok bezañ gouest da fiñval e-unan.\nAdtapet diwar « https://br.wikipedia.org/w/index.php?title=Ounaou&oldid=1661736 »\nKemmoù diwezhañ degaset d'ar bajenn-mañ d'an 9 Gwe 2015, da 11:39.


Yezh sintezel - Wikipedia\nUr yezh sintezel (saoz. synthetic language) a zo ur yezh renket hervez he doare morfologiezh (Gw. Renkadur hervez ar vorfologiezh) ganti meur a vorfem e pep ger well-wazh. Ur pennad rummad morfologel eo ar sintezelezh, ennañ isrummadoù ispisial evel ar yezhoù liessintezel.\nDre vras, met n'eo ket dre ret, e klot seurt yezhoù gant an doare ma vez implijet ar morfemoù en ur yezh resis bennaket, d.s. peurliesañ e vez sintezel ur yezh daspegel.\n1 Yezhoù sintezel ha yezhoù dezrannel\n3 Doareoù an sintezelezh\n3.1 Kevrennadur sintezel\n3.2 Liammadur sintezel\n4 Derezioù sintezelezh\n4.1 Dezrannel rik\n6 Gwelet ivez:\nYezhoù sintezel ha yezhoù dezrannelAozañ\nAlies e vez keñveriet ar yezhoù sintezel gant ar yezhoù dezrannel, met ret eo goût ez eo kentoc'h un heuliad (pe continuum) o vont diouzh ar re liesssintezel pe oligosintezel diouzh un tu d'ar re dezrannel diouzh an tu all. Etre an daou benn e vefe neuze ar re sintezel.\nMeur a yezh sintezel a zo er bed holl, ha sintezel eo ivez an darn vrasañ eus ar yezhoù komzet en Europa. Setu un nebeud skouerioù: ar yezhoù indez-europek evel an alamaneg hag ar rusianeg; tost d'an holl yezhoù altaek (en o zouez an turkeg, ar mongoleg hag ar yezhoù toungousek); ar yezhoù ouralek (en o zouez ar finneg, an estoneg hag ar hungareg); ar japaneg, ar c'horeaneg; meur a yezh genidik eus Amerika evel an navac'hoeg, an nahuatl hag ar yezhoù irokwoyek (en o zouez armohawkeg hag ar c'hetchwaeg ("runasimi").\nDoareoù an sintezelezhAozañ\nMeur a doare zo da lakaat e pleustr ar sintezelezh en ur yezh :\nSavet e vez gerioù kevrennek hir a-walc'h war diazez morfemoù a bep seurt, da skouer verboù, anvioù-kadarn, kengerioù, hag all:\nalamaneg: Luftkissenfahrzeug "aer-torchenn-beaj-mekanik" = "bag risklañ dre aer" (galleg: aeroglisseur)\njapaneg: teishaeki "a-sav-karr-porzh" = "lec'h ma chom a-sav an treñ" ("arsavva")\nfinneg: pikakaurahiutaleannos "buan-kerc'h-malzenn-pladad" = "ur pladad yod-kerc'h graet buan-ha-buan"\n(dieplegadur). Amañ e vez ouzhpennet morfemoù stag (ul kenger) ouzh ur wrizienn (d.s. ober > gwrizienn (g)ra) evit merkañ perzhioù yezhoniel ur ger:\nnahuatl: ocaltizquiya "endeo-(he)-en-kibellañ-rafe" = "gwalc'het e vefe bet ganti"\nfinneg: juokse·ntel·isi·n·ko·han "redet-da bep tu-rafe-me-goulenn-dibal" = "En em c'houlenn a ran hag-eñ e tlefen mont da redek un tammig e pep lec'h hep pal resis ebet"\nSetu un nebeud skouerioù reis evit diskwel mont-en-dro an heuliad o vont d'ar yezhoù dezrannelañ diouzh un tu d'ar re sintezelañ d'an tu all:\ntahiteg: Ua marere te manu na te ara = "Un evn a nijas pell ac'han". Kazi pep ger a zo anezhañ ur morfem distag.\nsaozneg: "He travelled by sailboat" ("Beajiñ a reas gant ar marc'h-du). Dre vras ez eo ar saozneg ur yezh techet war du an dezrannelezh met a-wechoù e sach ivez war-du an sintezelezh. Amañ, da skouer, ez eus daou vorfem er gerioù travelled ("beajet") travel (gwrizienn verb) +ed (lost-ger) ha steamtrain (sail "lien" ha boat "boat").\njapaneg: Watashitachi ni totte, kono naku kodomo no shashin wa miseraregatai mono desu = "Evidimp ez eo diaezet diskwel ar poltridi-mañ enne bugale o leñval." Kazi pep ger a zo ennañ ouzhpenn ur morfem hag en darn vrasañ anezhe ez eus kement ha 5 morfem.\nfinneg: Käyttäytyessään tottelemattomasti oppilas saa jälki-istuntoa = "Ma ne vez ket fur e vo kastizet ar studier." Kazi pep ger a zo ennañ meur a vorfem hag ur ger a zo liessintezel.\nmohawkeg: Washakotya'tawitsherahetkvhta'se = "Kaset en devoe da ras he sae". Ger-ha-ger: "Gantañ e voe lakaet divalav eviti ar pezh e vez lakaet war ar c'horf"). Gant ur ger hepmuiken ez eo gouest ar yezh-mañ da lâret ar pezh a rankfe ur yezh nann-sintezel ober gant ur frazenn a-bezh.\nUn isrummad yezhoù sintezel ispisial e vefe ar re oligosintezel enne nebeut-tre a vorfemoù en holl. Un deorienn an hini eo nemetken, ha n'eus bet kavet betek henn yezh ebet a c'hellfe bezañ renket evel ur yezh oligosintezel.\nAdtapet diwar « https://br.wikipedia.org/w/index.php?title=Yezh_sintezel&oldid=1984315 »\nKemm diwezhañ d'an 2 Ebr 2022 da 18:50\nKemmoù diwezhañ degaset d'ar bajenn-mañ d'an 2 Ebr 2022, da 18:50.


Roc'h Diwan - Wikipedia\nUr font debarzhadur eo Roc'h Diwan. Krouet eo bet gant Diwan ha diskleriet e prefeti Penn-ar-Bed d'an 18 a viz C'hwevrer 2010.\nDiazezet eo ar fontoù debarzhadur war lezenn ar 4 a viz Eost 2008 (niv 2008-776) evit modernaat an ekonomiezh. Krouet eo bet Roc'h Diwan evit gellout degemer roadennoù ha legadennoù ha bezañ perc'henn war savadurioù evit feurmiñ anezho. Reolennet eo Diwan gant lezenn 1901 ha n'hell na degemer roadennoù na legadennoù a-berzh e harperien ha n'hell ket bezañ perc'henn war tiez ha ne vefent ket ret-groñs evit seveniñ e balioù.\nPal Roc'h Diwan a zo skoazellañ an ezel krouer nemetañ (Diwan) da seveniñ e obererezhioù evit mad an holl : brudañ ha diorren e rouedad kelenn divyezhek dre soubidigezh, laik, digoust ha digor d'an holl.\nKrouet eo bet hep termen en amzer hag e sez a zo Z.A Sant-Ernel, BP 147, 29411 Landerne Cedex.\nPemp ezel a gaver er c'huzul-merañ : Patrig Herve, Herve Latimier, Joel Le Baron, Patrick Malrieu ha Loïc Corlouer. Dilennet eo bet Herve Latimier prezidant.\nAdtapet diwar « https://br.wikipedia.org/w/index.php?title=Roc%27h_Diwan&oldid=1825265 »\nKemmoù diwezhañ degaset d'ar bajenn-mañ d'an 11 Gen 2019, da 15:01.


Linenn Benrath - Wikipedia\nAl linenn Benrath (Benrather Linie en alamaneg) zo un izoglos e yezhoniezh alamanek hag a zisparti rannyezhoù ma lavarer maken evit "ober", gant ar soniad /k/ en hanternoz, ha machen gant ar soniad /x/ er c'hreisteiz. En em astenn a ra al linenn-se adalek Benrath (e Düsseldorf) hag Aachen betek Frankfurt an der Oder, e reter Alamagn.\nAl linenn Benrath (maken/machen) hag al linenn Speyer (Appel/Apfel), an izoglosoù pennañ a-dreuz domani yezhoù germanek ar c'hornôg.\nEtre an trede hag an IXvet kantved e c'hoarvezas, war dachenn yezhoù germanek ar c'hornôg, ur c'hemmadur eus ar c'hensonennoù ha mont a reas ar c'hensonennoù tarzh divouezh da gensonennoù ruz. En hanternoz d'al linenn e voe miret ar son orin /k/ er verb maken (ober), hag er c'hreisteiz ez eas d'ar son /x/ (machen). Gant ar c'hemm-se e tiforc'her ar rannyezhoù alamanek izel en hanternoz hag ar rannyezhoù germanek uhel er c'hreisteiz (rannyezhoù alamanek ar c'hreiz en o zouez). Al linenn Benrath a reer anezhi ivez "linenn maken-machen".\nSeul belloc'h ez eer war-zu ar c'hreisteiz, seul splannoc'h eo efedoù ar c'hemmadur kensonennoù-se. Al linenn Benrath avat n'eo ket ar vevenn hanternosañ anezhañ, rak un izoglos all zo, al linenn Uerdingen, hag a zisparti an daou zistagadur ik ha ich evit ar raganv gour unan, un tammig pelloc'h en hanternoz.\nAdtapet diwar « https://br.wikipedia.org/w/index.php?title=Linenn_Benrath&oldid=1710746 »\nKemm diwezhañ d'an 24 Gou 2016 da 09:01\nKemmoù diwezhañ degaset d'ar bajenn-mañ d'an 24 Gou 2016, da 09:01.


Ar Mell Irvinenn - Wikipedia\nAr Mell Irvinenn (Репка, repka, e ruseg) zo ur gontadenn-bobl eus Rusia, embannet e 1863 gant Aleksandr Afanasiev en e levr Narodnye russkie skazki.\nAr Mell Irvinenn, skeudennet gant Elisabeth Boehm (1887)\nUr gontadenn war-gresk eo, gant un tad-kozh hag en deus hadet un irvinenn hag a deu da vezañ ken bras ma n'hall ket he zennañ e-unan. Neuze e c'houlenn sikour digant ar vamm-gozh, digant ar verc'h, digant ar c'hazh, digant al logodenn.\nE ruseg e teu un tamm eus plijadur ar gontadenn gant ar glotenn ka en anvioù: repka (irvinenn), dedka (tad-kozh), babka (mamm-gozh), vnuchka (merc'h-vihan), zhuchka (kiez), koshka (kazhez), myshka (logodenn).\nDoareoù all eus ar gontadenn zo bet aozet gant Konstantin Ushinsky (1864), Vladimir Dal (1870), hag Aleksey Nikolayevich Tolstoy (1940).\nSavet eo bet ar skrid brezhonek gant Mark Kerrain hag embannet eo bet ar gontadenn gant Sav-Heol e 2011, skeudennaouet gant Mael Vérot.\nAdtapet diwar « https://br.wikipedia.org/w/index.php?title=Ar_Mell_Irvinenn&oldid=1888450 »\nDernière modification le 22 Du 2020, à 17:47\nKemmoù diwezhañ degaset d'ar bajenn-mañ d'an 22 Du 2020, da 17:47.


Blasicrura pallidula - Wikipedia\nHoc'hig-mor disliv eus Filipinez\nGenad : Blasicrura\nBlasicrura pallidula a zo unan eus an tri spesad a vez renket er genad Blasicrura e kerentiad an hoc'higed-mor hervez Word Register of Marine species WoRMS. Ur spesad kregin boutin a vev eus gevred ar Meurvor Habask betek ar Filipinez dindan mein ha koural alies e-touesk bezhin eus an aod vev betek 15 m donder an hini eo.\nDiskrivet eo bet ar spesad gant Gaskoin e 1849 dindan an anv genad Cypraea hag hini ur spesad all Cypraea quadrimaculata var. pallidula Gaskoin, 1849 evel ur stumm eus ar spesad bet diblaset en ur genad all Eclogavena quadrimaculata,.\nHeñvelsterioù a zo hervez an diskriverien evit ar spesad-se daoust d'an anv Blasicrura pallidula bezañ implijet un tamm muioc'h eget ar re all:\nCypraea quadrimaculata var. pallidula Gaskoin, 1849 hervez ar re a renk an holl spesadoù Cypraeidae er spesad nemetañ Cypraea hag anv an diskrivadenn.\nCypraea pallidula Gaskoin, 1849 anv aet da get.\nTri isspesad a zo bet diskrivet :\nBlasicrura pallidula pallidula (Gaskoin, 1849)\nBlasicrura pallidula rhinoceros (Souverbie, 1865) a vev eus gevred Aostralia betek Kaledonia-Nevez\nBlasicrura pallidula vivia Steadmand & Cotton, 1943\nKregin brav ha boutin a vev dindan mein ha koural alies e-touesk bezhin eus an aod bev betek 15 m donder an hini eo.\nMentoù boutin ar c'hregin etre-se a zo etre 18 mm ha 23 mm hirder, met e c'hell bezañ kavet hiniennoù korrig betek 11 mm pe ramz, betek 32 mm.\nBlasicrura interrupta, Blasicrura summersi, Eclogavena luchuana Talostolida teres, spesadoù gant livioù damheñvel.\nLec'h bevañ ar spesad a zo eus gevred ar Meurvor Habask betek ar Filipinez.\n↑ Lec'hienn WoRMS Word Register of Marine species, bet sellet outi d'an 21 a viz Here 2014, http://www.marinespecies.org/aphia.php?p=taxdetails&id=204687(en)\n↑ Lec'hienn WoRMS Word Register of Marines species, bet sellet outi d'an 21 a viz Here 2014, http://www.marinespecies.org/aphia.php?p=taxdetails&id=708938(en)\n↑ 3,0 ha3,1 Lorenz Felix & Hubert Alex, A guide to worldwide cowries, 2000, ti-embann Conchbooks, 2nd edition revised and enlarged, 584p, ISBN 3-925919-25-2 (en)\nAdtapet diwar « https://br.wikipedia.org/w/index.php?title=Blasicrura_pallidula&oldid=1977949 »


Chokolad - Wikipedia\nAr chokolad a zo un toaz fardet gant kakao, anv greun ar wezenn gakao, ha sukr. Boued eo hag a vez kavet mat gant kalz a dud.\nTammoù chokolad a bep seurt.\nEus ar c'hakao e tenner an amann kakao hag an toaz kakao. Kaledet int dre frikañ ha flastrañ anezho gant sukr, vanilha pe traoù all. Pa vez ouzhpennet laezh e komzer eus "chokolad dre laezh", a hend-all ez eus kaoz eus "chokolad du". Chokoload gwenn zo ivez, met n'eus ket toaz kakao e-barzh.\nMalet e vez ar chokolad evit bezañ kinniget e stummoù diniver : plakennoù, delwennoùigoù, gwiskadennoù evit ar gwastilli, madigoù, vioù a vez kinniget e-leizh da vare Pask e lod broioù diwar al levezon gristen. Pa vez lakaet e stumm ur boultrenn, ouzhpennet flour dezhañ, e c'heller meskañ anezhañ gant dour pe laezh evit fardañ un died a vez evet gant kalz a dud ha gant ar vugale alies-tre. Implijet e vez evit fardañ kalz dibennoù-pred : gwastilli chokolad, diennoù, diennoù-skornet, tartez.\nAr flavonoid a gaver er chokolad du a zo un danvezenn mat-tre evit ar yec'hed. Tennet e vez kuit flavonoid ar chokoladoù all (chokolad dre laezh, chokolad gwenn...) dre m'eo un tammig c'hwerv.\nDont a ra ar ger chokolad eus an nahouatleg xocolatl pe chocolatl a dalv « dour c'hwerv ». Prouet eo bet gant henoniourien e veze implijet ar fav kakao e lec'h furchadegoù Puerto Escondido (Honduras) etre 1100 ha 1400 kent JK.\n↑ (en) Penn Museum, miz Du 2007\nSellit ouzh ar ger chocolad er\nAdtapet diwar « https://br.wikipedia.org/w/index.php?title=Chokolad&oldid=1981245 »\nDernière modification le 18 Meu 2022, à 19:52\nKemmoù diwezhañ degaset d'ar bajenn-mañ d'an 18 Meu 2022, da 19:52.


Quod erat demonstrandum (pe Q.E.D.) zo ur frazenn latin a lavarer e fin un displegadenn, da gemenn eo bet displeget ha prouet ar pezh a glasked ober. E gwirionez avat e teu eus ur frazenn gregach, ὅπερ ἔδει δεῖξαι/hóper édei deîxai, hag a oa bet troet e latin.\nE galleg, ur yezh latin koulskoude, e vez lavaret CQFD e-lec'h al lizherennoù latin.\nElfennoù Euklides[kemmañ | kemmañ ar vammenn]\nUnan eus koshañ doareoù Elfennoù Euklides\nKavout a reer an droienn ὅπερ ἔδει δεῖξαι (hóper édei deîxai) e skridoù gregach Elfennoù Euklides, ul levr-deskiñ savet gant Euklides .\nE dibenn an displegoù emañ ar frazenn hoper edei deixai. Implijet e vez an droienn ken alies ha bemdez, gant tud zo, da glozañ ur gaoz pa gred d'ar c'haozeer, pe brezeger, en deus degaset arguzennoù a-walc'h da gendrec'hiñ e gengaozeerien.\nAdtapet diwar « https://br.wikipedia.org/w/index.php?title=Quod_erat_demonstrandum&oldid=1953773 »\nKemmoù diwezhañ degaset d'ar bajenn-mañ d'an 15 C'hwe 2022, da 09:00.


Kelc'h Maksen Wledig: Dremm dispac'hel ar brezhoneg\nLusket eo Breizhiz gant un trivliad brogar, hag evit ul lod ez eo deskiñ brezhoneg treiñ an trivliad-se en un ober fetis. Kreskiñ a ra niver an dud a fell dezho deskiñ brezhoneg. Ha reizh kenan eo.\nMet diouzhtu e krog ar c’hudennoù. Da betra e talvezo d’an dud-se deskiñ brezhoneg er gevredigezh c’halleger ez eo hiziv pobl Vreizh dalc’het gant ar frammoù gall ? Da c’hallout lenn an nebeudig levrioù brezhonek embannet bep bloaz ? Da c’hallout brezhonegañ ur wechig an amzer gant ur c’houer a youl vat, pe gant tud o deus evelto desket « brezhoneg al levrioù » ? Seurt brezhoneg zo un hobi, un albac’henn a-vec’h talvoudusoc’h eget ar gerioù kroaz. Ha koulskoude, un darn vat eus ar skolioù brezhoneg n’o deus ken pal nemet lakaat an hobi-se etre daouarn an dud.\nNe c’hell bezañ a vrezhoneg e-maez ur gevredigezh vrezhon, ha ne c’hell bezañ a gevredigezh vrezhon e-maez frammoù politikel brezhon. Ur skol vrezhoneg a rank bezañ ur benveg da brientiñ an dispac’h a lakay ar frammoù politikel brezhon en o flom hag a ziskaro ar frammoù politikel gall e Breizh. Ur skol vrezhoneg nad eo ket ar benveg dispac’hel-se n’eo ket ur skol, met un touellerezh.\nDiskouez dispriz ouzh an dud eo o lakaat da zeskiñ brezhoneg en ur guzhat outo an dibab o deus d’ober etre an daou argerzh a zo hiziv o stourm er vro : argerzh an dispac’h, an hini a ren e kevredigezh hag e frammoù an Emsav ; argerzh an diskar, an hini a ren er gevredigezh dalc’het gant ar frammoù gall.\nNac’h, evel ma ra skolioù ’zo, lec’hiañ ent politikel ar brezhoneg zo ober anezhañ un hobi, un albac’henn hiniennel, ur fetichenn, boued an dangorelouriezh, ober van d’e zibradañ evit e lazhañ suroc’h a se. Ar gelennerion vrezhoneg a nac’h ober politikerezh a asant derc’hel ar framm gall war ar vro. Ha lec’hiañ ar brezhoneg er framm gall zo tennañ digantañ kement galloudezh dispac’hel en deus.\nN’eus nemet ul lec’h d’ar brezhoneg : ar framm brezhon. Lec’hiañ ar brezhoneg er framm dispac’hel brezhon zo reiñ d’e c’halloudezhioù dispac’hel an tu leun d’en em ziskouez ha d’en em seveniñ.\nAr boellegezh eo kemer ar gevredadelezh emsavel da ziazez ha reiñ d’al labour-bevañs e lec’h enni. Dlead an emsaver eo klask ur gourc’hwel a vasto da zivizoù e labour emsavel. En eskemm, ha bepred hervez ar boellegezh, ez eo gwir groñs an emsaver kaout en Emsav kement skoazell en deus ezhomm d’ober e labour emsavel.\nAn amkan kentañ da dizhout er c’heñver-se eo ma ve emsaverion o kaout o labour-bevañs en Emsav. Amplegad kentañ an tizhout-se avat eo ma teufe an emsaverion da boellekaat o doare-sellout war an danvez-mañ.\nPetra dalvez : savlec’hiañ kement a sell ouzhimp en e zarempred poelloniel gant ar pal ? Setu ur skouer. Dedennet oc’h gant ar yezhoniezh, hogen ur mulgul ez eus en ober politikel dre ziouer a gevredadourion : dilezel a rit diouzhtu ho labourioù a yezhoniezh ha stagañ gant studioù war ar gevredadouriezh. Ur skouer all : skort e chom bezañs an Emsav er gennad-mañ-gennad eus ar boblañs. En em ouestlañ a ra un niver a emsaverion d’al labour er gennad-se, – zoken mar rankont, evit henn ober, dilezel un obererezh a vaste da c’hoantadoù o dangorelezh.\nAnat eo e tle tremen an Emsav eus par an embregerezhioù hiniennel mui pe vui kendoniet d’ur c’hreizennadur eus ar veli politikel. Ne c’hallo avat an tremen-se bezañ graet ervat nemet p’o devo an emsaverion kemeret ar pleg da veizañ kement a reont a-gevreizh poelloniel gant pal an Emsav.\nUnan eus an tachennoù ma kav ar veskerion lec’h d’o intrudu eo ar pezh a anvont an « emgann evit ar yezh » hag a zo an difreterezh yezhelour. Meur a wech c’hoazh ez eus bet strivet da zilouiñ seurt geun, nemet n’eur ket deuet a-benn d’he disec’hañ da vat. Ret e vo henn ober koulskoude, anez e welimp bep bloaz toulladoù a zanvez emsaverion o vont d’en em goll e-barzh diremed.\nGraet eo spered an difreterion yezhelour e seurt doare ma ne welont ket ar brezhoneg a priori e-barzh ar framm dispac’hel brezhon. O dallentez politikel o degas da glozadurioù souezhus evel hemañ : ret eo lakaat ar brezhoneg e skolioù Breizh bremañ. Ne welont ket ez eo lakaat ar brezhoneg er skolioù gall kement ha :\n– stagañ Breizhiz muioc’h c’hoazh ouzh ar frammoù sujer ha bac’hañ un tamm ouzhpenn eus o buhez en trap trevadennel ;\n– mirout ouzh Breizhiz a grouiñ ar frammoù politikel a zo ezhomm kentañ o bro ;\n– en diwezh, ha kement-se a verk ar splannañ amoedigezh o difreterezh, tennañ digant ar brezhoneg e-unan pep nerzh dispac’hel ha dre-se pep chañs da vevañ.\nLakaat ar brezhoneg er skolioù gall zo distrujañ ar brezhoneg evel benveg da sevel ar vro. An difreterion yezhelour a oar ervat ez eo skolioù Breizh un tamm eus ar framm gall, ha ne drec’hint biken war an dachenn-se, met petra a ra se dezho ? Un tammig magadur hunvreel a gavont aze d’o dangorelezh ha mat pell ’zo !\nLec’h ar brezhoneg zo ar framm dispac’hel brezhon, ha da gentañ an deskadurezh vroadel vrezhon. Gant he dispac’h e vo bountet Breizh betek war dalbenn-krouiñ an denelezh. Barrek e rank an emsaverion bezañ da zerc’hel al lec’h-se. Roll an deskadurezh en Emsav eo degas ar Vrezhoned eus an azenerezh politikel, sevenadurel ha denel m’emaint da stuzioù uhel an talbenn hollvedel. Hir eo an hent hon eus da ergerzhout, da gentañ evit en em ziazenañ, da c’houde evit bezañ gwastadourion Breizh hag an denelezh a-bezh.\nUl lec’hienn voutin eo er framm gall lavarout ez eus daou seurt Breizhiz : ar re varrek, a ya da bParis, ar re zister, a chom e Breizh. Roll an Emsav eo krouiñ un trede seurt : Brezhoned varrek o chom er vro, – ha n’eo ket gant ar mennad da reiñ lañs dezhi e diabarzh ar framm sujer, met gant ar mennad da grouiñ ur framm Brezhon ha da freuzañ ar framm sujer.\nAn dud-se zo pal an deskadurezh vrezhon o c’hrouiñ. An dud-se ne ziwanont ket dre un trivliad berrbad na dre hent ar rambreadennoù dangorelour, met dre un embregerezh hirdermen. Uhel e rank bezañ o barr deskadurezh, ha n’eo ket hepken o deskadurezh difetis, met o deskadurezh emouiziek fetis.\nAn dud-se hepken zo gouest da anaout pobl Vreizh ha dreist-holl da lakaat pobl Vreizh d’en em anaout evel ma n’eo bet anavezet gant den araozo. O c’hefridi a wastadourion zo kavout an diskoulm d’an enkadennoù hag o diskoulmañ ; seveniñ ar galloud brezhon ha pellaat ar galloud sujer ; ha dreist-holl en tu all d’an dieubidigezh bleniañ ar vro en he gorreidigezh.\nAn dud-se n’int na gouroned na dreisttud, an emsaverion er ster boutin ez int hepken. Ur vicher ez eus aze da zeskiñ hag ur wall vicher, – hon eus holl da zeskiñ, rak bep ma’z a an Emsav war-raok e tihun pep hini ac’hanomp bep beure e kroc’hen un deskard emsaver.\nBemdez e rank bezañ adc’hanet dremm an dispac’h. Bemdez avat omp gortozet en hon dihun gant yezh an dispac’h. Gant ar brezhoneg, kehenter hon Istor ha kempoeller hor c’hevala istorek, emañ etre hon daouarn ar benveg azas-kaer diouzh micher an Emsav.


Seizved pennad — IV - Wikimammenn\nSeizved pennad — IV\nR. Prud’homme, 1903 (p. 187-189)\n◄ Jeruzalem gwech-all. — Jeruzalem ha Sant-Briek. — Traouien Jozafat ’Kichen Siloe : eur gakousiri. — Piou a ra an dro d’an dud laour Stank Siloe : penauz e pareaz Jezus gant dour diouti eun den ganet dall ►\n’Kichen Siloe : eur gakousiri.\nNa vo ken a burkator goude ’vo bet barnet an holl dud en traouien Jozafat, — pe e læc’h-all. Da c’hortoz, aman, en *deun an draouien, e zo tud hag a ra, kouls laret, o furkator en o beo. ’N eur ziskoel d’imp, izeloc’h ’vit ar berejo, eur regennad tier bihan euz an disteran, e lavar d’imp hon ambrouger : « C’hwel aze, ’mean, eur gakousiri. » Eno en em denn hag e ve maget gant kær ar gakoused a ve ganet enni. Ken e oa ar bla 1875, e c’hellent bevan diabarz ar mogerio, diwar an aluzen. Breman eo red d’ê chom e-mæz ar gær evit klask o zammik boed. Eur glozen ac’h astennont d’imp gant eun dorn, pe eur hanter-dorn : rak mons int kazi holl, kollet gante eur biz, pe a-wejo eun dorn a-bez. Pa c’hellont distagan eur gomz bennak, da laret eo, pa ne ve ket peurdebret o muzello gant ar brein-krign, e laront d’imp ar gomz-man, a zo eur gomz c’hallek dislivet : « Fatemi la carita ! Græt d’in ar garante, pe, mar geo gwell ganac’h : roet d’in an aluzen ! » Ar gir « bakchij » a deu gante ezetoc’h, ’n askont m’eo eur gir arabek.\nHa nag a boan o de o kerzet ! Mont a ra en dismantr o zreid hag o diouhar. O c’hroc’hen paour, aliez, n’eo nemet eur paste goro. Setu perak ec’h eo ken heusuz o gwelet. Ha setu perak, aboue pemp pla war-nugent ’zo, na lez ket ar gouarnamant ’nê da vale en kær. Boutet ’n euz ’nê ’barz an toull don a zo aze dindan hon daoulagad, ha rei a ra d’ê eun draik bennag vit o harz da vervel. Koulskoude ec’h int c’hoaz ezomek : ar re a c’hell kerzet ac’h a en dro, mes hep mont en kær, ha pa vent distro d’o c’hlanvdi, an abarde, e lodennont gant ar re all ’pez o de dastumet. Ar garante vrasan a ren etreze.\nDen na ’c’h a d’o c’hæ nemet ar gristenien katolik. Relijion ar re-man hepken a c’hell rei kalon aoalc’h evit hen ober. Koulskoude an Turked n’int ket ’vit lezel an dud laour dalc’hmad en o breinadur. Abalamour da ze, a-beurz ar gouarnamant, ec’h a diou wech ar zun diou leanez euz Urz ar Garante da oalc’hi goulio ar gakoused, ha da gas d’ê dilhad da chanj. N’eo ket avad ar memez re ac’h a bep tro ; anez e c’hallfe al lornez stagan oute, ’vel m’eo bet staget ouz an Tad Damien, a zo neve varo en e gakousiri en bro an Oseani. Eur gwir sant, bet merzeriet gant ar garante ’vit Doue hag e nesan !\nAdtapet diwar « https://br.wikisource.org/w/index.php?title=Seizved_pennad_—_IV&oldid=104742 »\nKemmoù diwezhañ degaset d'ar bajenn-mañ d'an 27 Gou 2017, da 12:27.


Gouel Maria Hanter-Eost ha ugentved sizunvez war ar bloaz (B) - Le Diocèse de Quimper et Léon\nAccueil - Gouel Maria Hanter-Eost ha ugentved sizunvez war ar bloaz (B)\nGouel Maria Hanter-Eost ha ugentved sizunvez war ar bloaz (B)\nEuz ar 15 d’an 21 a viz Eost 2021\nSul 15 a viz Eost\nGouel Maria Hanter-Eost\nLk 1, 39-56 (ABC)\n39 En amzer-ze, ez eas Mari buan en hent war-zu bro ar meneziou, d’eur gêr a Vro-Judea.\n40 Mond a reas e-barz ti Zakarïaz, ha saludi Elizabed.\n41 Kerkent ha ma klevas Elizabed salud Mari, e tridas he hrouadur en he hreiz, hag e oe karget Elizabed euz ar Spered-Santel. 42 Sevel a reas he mouez ha lavared :\n— « Benniget out dreist an oll gwragez, ha benniget ar frouez euz da gorv. 43 Hag a beleh e teu din kement-mañ : Mamm va Aotrou o tond beteg ennon ? 44 Rag, kerkent ha m’he-deus da vouez skoet va diskouarn, e-neus va hrouadur tridet em hreiz gand al levenez. 45 Eüruz an hini he-deus kredet e vo sevenet ar homzou lavaret dezi a-berz an Aotrou Doue ».\n46 Renta a reas Mari d’he zro gloar d’an Aotrou Doue, en eur lavared :\n— « Kana a ra va ene meuleudi d’an Aotrou, 47 ha tridal a ra va spered e Doue va Zalver, 48 abalamour m’e-neus taolet e zellou war e zervichéréz dister.\n« Diwar vremañ, e lavaro an oll dud, a rumm da rumm, ez on eüruz, 49 ken kaer eo ar burzudou e-neus greet evidon an Oll-Halloudeg, rag santel eo e ano.\n50 « Skuilla a ra e vadèlèz, a rummad da rummad, war ar re a zouj dezañ.\n51 « Diskouez a ra nerz e vreh, ha kas kuit an dud, lorh ganto en o halon.\n52 « Diskar a ra ar rouaned diwar o zrôn, ha sevel uhel an dud izel.\n53 « Rei a ra o gwalh d’ar re o-deus naon, ar re binvidig avad, e kas kuit hep netra.\n54 « Rei a ra e skoazell da Izrael e vuia-karet, dre ma dalh soñj euz e vadèlèz ; 55 evel m’e-noa prometet d’on tadou-koz, e-keñver Abraham hag e lignez da viken ».\n56 Chom a reas Mari neuze gand Elizabed war-dro tri miz, ha goude-ze e tistroas d’ar gêr.\nMz 19, 16-22\n16 Tostaad a reas eun dén ouz Jezuz o lavared dezañ :\n— « Mestr, petra a vad am-eus da ober evid kaoud ar vuhez peurbaduz ? »\n17 Respont a reas Jezuz dezañ :\n— « Perag e rez goulennou ouzin diwar-benn ar péz a zo mad ? Doue eo an hini a zo mad, ha Doue hepkén ! M’az-peus c’hoant mond er vuhez, mir ar gourhemennou ».\n18 — « Pere ? » emezañ.\nRespont a reas Jezuz :\n– « Ne lazi ket. Ne ri ket avoultriez. Ne laeri ket. Ne lavari ket falz-testeni. 19 Da dad ha da vamm a enori ; hag ive : da nesa a gari eveldout da-unan ».\n20 Lavared a reas ar paotr yaouank dezañ :\n— « Kement-se am-eus miret penn-da-benn. Petra a vank din c’hoaz ? »\n21 Respont a reas Jezuz dezañ :\n— « M’az-peus c’hoant beza parfet, kee, gwerz kemend a zo dit, ha ro anezañ d’ar re baour, hag ez-po eun teñzor en neñvou. Goude-ze, deus d’am heul ».\n22 O kleved kement-se, ez eas kuit ar paotr yaouank, pounner e galon, rag pinvidig braz e oa ».\nMz 19, 23-30\n23 Lavared a ree Jezuz d’e ziskibien :\n— « E gwirionez, e lavaran deoh : Eun dén pinvidig a vo dïêz braz dezañ mond e Rouantèlèz Doue. 24 Lavared a ran deoh, eur wech c’hoaz : Êsoh eo d’eur hañval tremen dre eun toull-nadoz, eged d’eun dén pinvidig mond e Rouantèlèz Doue.\n25 O kleved ar homzou-ze, e oe souezet-maro an diskibien, hag e lavarent :\n— « Piou eta a hello beza salvet ? »\n26 En eur zelled outo, e lavaras Jezuz :\n— « An dud ez eo an dra-ze dreist d’o galloud, med Doue n’eus netra dreist d’e halloud ».\n27 Neuze e lavaras Pèr da Jezuz :\n— « Ha ni hag on-eus dilezet pep tra evid mond d’az heul, petra a dalvezo kement-se deom ?\n28 Lavared a reas Jezuz dezo :\n— « E gwirionez, e lavaran deoh : Pa vo renevezet ar béd a-béz, pa azezo Mab an Dén war e drôn a hloar, e vezot, c’hwi ive hag a zo deuet d’am heul, azezet war daouzeg trôn evid barn daouzeg meuriad Izrael.\n29 « Ha kement hini e-no dilezet tiez, breudeur, c’hoarezed, tad ha mamm, bugale pe barkeier, abalamour d’am ano, a resevo kant kwech muioh, ha da lod ar vuhez peurbaduz. 30 Kalz re genta a vo da ziweza, kalz re ziweza a vo da genta ».\nMz 20, 1-16\nLavared a ree Jezuz ar barabolenn-mañ :\n1 « Heñvel eo Rouantèlèz Doue ouz eur penn-tiègèz, a yeas er-mêz kerkent ha tarz an deiz, da gemer e koumanant devezourien evid e winïeg.\n2 « Marhad a reas ganto evid eun diner an devez (da lavared eo : eur péz arhant), hag e kasas anezo d’e winïeg.\n3 « Eet er-mêz war-dro nav eur, e welas reou all aze, war ar blasenn, oh ober netra. 4 Ha da re-ze, e lavaras :\n— « Kit, c’hwi ive, d’am gwinïeg, hag e roin deoh ar péz a zo just ».\n5 « Hag ez ejont.\n« Eet adarre war-dro kreisteiz, ha war-dro teir eur, e reas kemend-all.\n6 War-dro pemp eur, ez eas c’hoaz er-mêz, hag e kavas reou all eno, hag e lavaras dezo :\n— « Perag oh chomet aze, a-héd an deiz, oh ober netra ?\n7 « Respont a rejont dezañ :\n— « Peogwir n’eus deuet dén e-béd da glask ahanom ».\n« Lavared a reas dezo :\n— « Kit c’hwi ive d’am gwinieg ».\n8 « Deuet an abardaez, e lavaras mestr ar winieg d’e verour :\n— « Galv an devezourien ha ro dezo o fae, en eur vond euz ar re ziweza d’ar re genta ».\n9 « Dond a reas ar re a oa staget da labourad da bemp eur, hag e oe roet dezo beb a ziner.\n10 Pa zeuas tro ar re genta, e soñje dezo kaoud muioh, med reseo a rejont, int ive, beb a ziner.\n11 En eur reseo o fae, e hrosmolent a-eneb ar penn-tiegez en eur lavared :\n12 « Ar re-mañ, digouezet da ziweza, n’o-deus greet nemed eun eurvez labour, hag ho-peus roet dezo kement ha deom-ni, hag on-eus bet da houzañv beh an deiz hag an dommder ».\n13 « Respont a reas ar mestr da unan anezo :\n— « Va mignon, ne ran tamm gaou e-béd ouzit. Daoust ha n’eo ket evid eun diner eo ez-poa greet marhad ganin ? 14 Kemer ar péz a zo dit, ha kerz en da hent. Felloud a ra din rei d’an diweza-mañ kement ha dit. 15 Daoust ha n’em-eus ket aotre da ober ar péz a garan gand ar péz a zo din ? Pe gwarizi a vefe en da galon abalamour ma ’z on mad ? »\n16 « Evel-se e vo ar re ziweza da genta, hag ar re genta da ziweza ».\nMz 22, 1-14\n1 Staga a reas Jezuz da gomz dre barabolennou :\n2 — « Heñvel eo Rouantèlèz Doue ouz eur roue oh ober lein-eured e vab. 3 Kas a reas e zervicherien da helver d’al lein ar re a oa bet pedet, med n’o-doa ket c’hoant ar re-mañ dond. 4 Kas a reas c’hoaz servicherien all en eur lavared dezo :\n-– « Lavarit d’ar re a zo pedet : « Setu, pourchaset eo ar préd, lazet eo an tirvi hag al loened lard ; prést eo pep tra : deuit d’al lein-eured ».\n5 « Med ne rejont ket a van, hag ez ejont, unan d’e bark, egile d’e genwerz. 6 Tapoud krog a reas ar re all er zervicherien, gwallgas anezo hag e oent lazet ganto.\n7 « Eet droug ennañ, e kasas ar roue e zoudarded, hag e oe lazet ar vuntrerien ha lakeet an tan en o hêr.\n8.« Lavared a reas neuze d’e zervicherien :\n— « Prést eo al lein-eured, med an dud a oa bet pedet ne oant ket dîn da zond. 9 Kit eta dre ar hroaz-heñchou : pedit da zond d’al lein-eured an oll dud a gavot ».\n10 « Mond a reas ar zervicherien dre an heñchou, boda an oll re a zigouezas ganto, fall ha mad, hag e oe leun a dud ar zal-eured.\n11 « Dond a reas ar roue da zelled ouz an dud a oa ouz taol, hag eno, e welas eun dén ne oa tamm dillad-eured.e-béd gantañ. 12 Lavared a reas dezañ :\n— « Va dén mad, penaoz out deuet amañ hep kaoud eun dillad-eured en dro dit ? »\n« Ne lavaras grig. 13 Neuze e lavaras ar roue d’ar zervicherien :\n— « Liammit dezañ e dreid hag e zaouarn, ha taolit anezañ er-mêz en deñvalijenn. Eno e vo daelou ha skrignadeg dent. 14 Rag kalz a zo galvet, nebeud a-vad a zo dibabet ».\nMz 22, 34-40\n34 Klevet ganto e-noa Jezuz stanket o genou d’ar Saduseaned, en em vodas ar Farizianed, 35 hag unan anezo, doktor war al Lezenn, o klask lakaad Jezuz da veza nehet, a reas eur goulenn outañ :\n36 — « Mestr, pehini eo ar brasa euz ar gourhemennou el Lezenn ? »\n37 Respont a reas Jezuz dezañ :\n— « Kared a ri an Aotroù da Zoue, a-greiz da galon, gand da oll ene ha da oll spered ». 38 Hennez eo ar brasa hag ar henta euz ar gourhemennou. 39 Hag an eil a zo par dezañ : « Kared a ri da nesa eveldout da-unan ». 40 D’an daou hourhemenn-ze e tenn kement a zo el Lezenn penn-da-benn, hag er Brofeted ».\nMz 23, 1-12\nEn amzer-ze, e tisplegas Jezuz kement-mañ d’ar bobl ha d’e ziskibien :\n2 — « Kelenn a ra ar Skribed hag ar Farizianed diwar gador Voizez. 3 Grit eta, ha mirit kement a lavaront deoh. N’it ket a-vad, da gemer skwer diwar o oberou, rag lavared a reont, ha ne reont ket.\n4 « Eren a reont sammou pounner, ha karga anezo war ziouskoaz an dud, med ne fell ket dezo o-unan o diblas gand penn o biz.\n5 « Kement a reont a-vad, eo evid beza gwelet gand an dud. Dougenn a reont warno o-unan rubanou ledan-kenañ, warno c’hoaz pennadou-skrid al Lezenn, hag ez eo hir-kenañ ar fleñch euz o mantilli. 6 Plijoud a ra dezo ar plasou a enor er prejou, ar plasou kenta er zinagogennou, 7 beza saludet war ar plasennou, ha beza anvet « rabbi » gand an dud.\n8 « C’hwi a-vad, n’it ket da rei deoh an ano a « rabbi », rag n’ho-peus nemed eur mestr evid kelenn ahanoh, hag ez oh breudeur oll.\n9 « Na roit da zén war an douar an ano a dad, rag n’ho-peus nemed eun Tad : an hini a zo en neñvou.\n10 Na rit ket kennebeud rei deoh an ano a zoktor, rag n’ho-peus nemed eun doktor : ar Hrist.\n11 « An hini brasa en ho-touez, ra vo servicher deoh. 12 Piou bennag en em lakaio uhel, a vo izelleet, ha piou bennag en em lakaio izel, a vo uhelleet.


15 a viz Eost 1954\n9 a viz Du 2004\nStieg Larsson (anv klok : Karl Stig-Erland Larsson, 15 a viz Eost 1954 e Skelleftehamn - 9 a viz Du 2004 e Stockholm) a oa ur c'hazetenner hag ur skrivagner svedat. Brudet eo dre ma rae enklaskoù diwar-benn an tu dehou pellañ, hag ivez a-drugarez d'e heuliad tri romant anvet Millennium, embannet etre 2005 ha 2008, da lavaret eo goude e varv.\n2 Gwirioù aozer\nDesavet e voe gant e dud-kozh betek ma vefe 9 bloaz. Pa oa krennard e savas daou fanzin (Sfären ha Fijagh!) gant Rune Forsgren. E 1978 hag e 1979 e voe e kuzul-merañ Skandinavisk förening för science fiction (SFSF), brasañ kevredigezh skiant-faltazi Norzheuropa. Prezidant e voe zoken e 1980. Meur a vicher a reas hag e 1983 e voe degemeret evel treser gant an ajañs kelaouiñ svedat anvet Tidningarnas telegrambyrå (TT). Tamm-ha-tamm e cheñchas hag e teuas da vezañ kazetenner, e karg eus pennadoù burutellañ romantoù polis ha bannoù-treset. E 1995 e kuitaas an ajañs-se hag e krouas ar gazetenn drimiziek Expo, gant ar pal sevel enklaskoù war an tu dehou pellañ svedat. E-touez al levrioù a skrivas diwar-benn an tu dehou pellañ emañ Extremhögern haSverigedemokraterna: den nationella rörelsen. Meur a brezegenn diwar-benn an tem-se a reas er bed a-bezh. Meur a wech e voe gourdrouzet ivez. Ezel e voe eus strollad sokialour Sveden (Socialistiska Partiet) betek 1987. D'ar mare-se e kuitaas ar strollad peogwir ne felle ket dezhañ kenderc'hel da sevel a-du gant gouarnamantoù Europa ar Reter. Tri miz a-raok mervel ez eas e darempred gant Norstedts, brasañ embanner Sveden hag e kinnigas e dri romant, da lavaret eo war-dro 3000 pajennad. Romantoù polis int, an div dudenn bennañ o vezañ ar c'hazetenner-enklasker Mikael Blomkvist hag ar grennardez Lisbeth Salander. War-dro 2,3 milion a skouerennoù a zo bet gwerzhet e Sveden. Troet eo bet an heuliad tri romant e 25 bro, ha savet e vo filmoù diwarno. Soñjal a rae da Larsson en defe amzer da skrivañ dek romant en holl.\nHervez chadennoù skinwel Sveden en dije Larsson skrivet e destamant e 1977, ennañ en dije skrivet e roje holl e wirioù da gevrenn Umeå kevread al labourerien gomunour. Betek-henn avat eo bet roet holl e wirioù d'e dad ha d'e vreur. E vignonez n'he deus bet netra. Lavaret e vez e vefe perc'henn war ur skrid prest da vezañ embannet. \n1991 : Extremhögern\n2001 : Sverigedemokraterna : den nationella rörelsen\n2004 : Debatten om hedersmord : feminism eller rasism\n2004 : Sverigedemokraterna från insidan\n2005. Män som hatar kvinnor (Millennium 1)\n2006. Flickan som lekte med elden (Millennium 2)\n2007. Luftslottet som sprängdes (Millennium 3)\nTri fennad savet gant Stieg Larsson\nLec'hienn ar gazetenn Expo\nLec'hienn diwar-benn Stieg Larsson\nLevrlennadur Stieg Larsson\n↑ L'Express, niv. 2950, 17 a viz Genver 2008, p. 102.\nAdtapet diwar « https://br.wikipedia.org/w/index.php?title=Stieg_Larsson&oldid=1976571 »


An aviel hervez Sant Lukaz - Pennad 6 - Le Diocèse de Quimper et Léon\nAccueil - Les évangiles en breton - An Aviel hervez Sant Lukaz - Traduction Danielou - An aviel hervez Sant Lukaz – Pennad 6\nMestr ar zabad\n1 Hogen, bez’ e oa-eñ o treuzi parkou-ed, e-pad ar zabad. E ziskibien a gutuille pennou-ed hag o debre, goude beza o dizillet en o daouarn. 2 Lod euz ar farizianed a lavar : « Perag e rit ar pez a zo divennet d’an devez-sabad ? » 3 Jezuz a respont, en eur lavared dezo : « N’ho-peus ket lennet zoken ar pez e-neus greet David ? Penaoz, p’e-noa naon, eñ hag ar re all gantañ, 4 eo eet e-barz Ti an Aotrou, e-neus kemeret baraennou ar Hinnig, e-neus o debret ha roet d’ar re all gantañ, ar pez ne vez aotreet debri nemed gand ar veleien o-unan ». 5 Lavared a ree dezo : « Mestr war ar zabad eo mab an den ».\nAn dorn dizehet\n6 Hogen, e-pad eur zabad all, ez a d’ar zinagogenn hag ema o kelenn. Bez’ e oa eno eun den gand e zorn dizehet. 7 Hag ema ar skriverien hag ar farizianed o spia Jezuz : daoust hag e rofe ar pare e-pad ar zabad ? Kement-mañ evid kaoud abeg d’e damall.\n8 Eñ a-vad a anavez o zoñjennou hag a lavar d’an den gand e zorn dizehet : « Sav ha chom war-zao, er hreiz ! ». Sevel a ra ha chom war-zao. 9 Jezuz a lavar dezo : « Goulenn a ran diganeoh : ha permetet eo, d’ar zabad, ober vad pe ober droug, savetei eur vuhez pe koll anezi ? » 10 Selled a ra outo oll, tro-war-dro, ha lavared d’an den : « Astenn da zorn ». Henn ober a ra : pareet eo e zorn. 11 Leun int gand ar gounnar ha komz a reont etrezo diwar-benn petra ober da Jezuz.\nDibab a ra daouzeg\n12 Hogen, en deiziou-ze, ez a er-mêz war ar menez, da bedi. Tremen a ra an nozvez o pedi Doue. 13 Pa ’z eo deut an deiz, e halv e ziskibien hag e tibab daouzeg en o zouez, ar re anvet ive ebestel gantañ : 14 Simon, anvet ive Pèr gantañ, hag Andreo e vreur, Jakez, Yann, Filip, Berteleme, 15 Maze, Tomaz, Jakez, mab Alfe, Simon, lesanvet an hini gredeg, 16 Judaz, mab Jakez, Judaz Iskariot hag a zeuio da veza trubard.\nPareet int oll gantañ\n17 Diskenn a ra ganto ha chom a-zav war eur gompezenn. Ha setu eur bern euz e ziskibien hag eur boblad vraz a dud euz Bro-Jude a-bez, euz Jeruzalem, hag euz arvor Tir ha Sidon, 18 deuet d’e zelaou ha da veza diboaniet euz o oll gleñvejou. Pareet eo ar re a zo heskinet gand ar sperejou dihlan.19 Klask a ra ar boblad-tud a-bez touch outañ, peogwir e teu er-mêz anezañ eur galloud hag a bare an oll anezo.\nEüruz ar re baour\n20 Sevel a ra e zaoulagad war e ziskibien ha lavared : « Eüruz ar re baour ! rag deoh eo rouantelez Doue.\n21 Eüruz ar re o-deus naon bremañ ! rag ho kwalh ho-po.\nEüruz ar re a ouel bremañ ! rag c’hwi a hoarzo.\n22 Eüruz oh-c’hwi ! po-devo an dud kasoni ouzoh, pa viot kaset kuit ha dismegañset ganto, ha pa zistaolint hoh ano evel fall, ablamour da vab an den.\n23 Bezit laouen ha tridit en devez-se. Setu m’eo braz ho tigoll en neñvou, rag greet e veze seurt traou d’ar brofeted gand o zadou. »\nMaleüruz ar re binvidig\n24 « Med siwaz ! maleüruz oh-c’hwi ! tud pinvidig, rag frealzet oh dija.\n25 Maleüruz oh-c’hwi ! hag ho-peus ho kwalh bremañ, rag naon ho-po.\nMaleüruz oh-c’hwi ! hag a zo o hoarzin bremañ, rag glaharet e viot ha gouela a reot.\n26 Maleüruz oh-c’hwi ! pa lavaro an oll dud ar vad diwar ho penn, rag kement-se e ree o zadou d’ar fals-profeted ».\nKarit hoh enebourien\n27 « Med lavared a ran deoh-c’hwi ha ma hlev : karit hoh enebourien. Grit vad d’ar re o-deus kasoni ouzoh. 28 Bennigit ar re a lavar malloz deoh. Pedit evid ar re a wallgomz diwar ho penn.\n29 D’an hini a sko war da jod, kinnig ive an hini all. D’an hini a gemer da vantell, na jom ket heb roi ive da zae dezañ.\n30 D’an nep piou bennag a houlenn diganit, ro dezañ. D’an hini a gemer da vadou, chom heb o goulenn digantañ en-dro ».\n31 « Evel ma fell deoh e rafe an dud evidoh, grit memez tra evito.\n32 Ma ne garit ar re nemeto hag ho kar, peseurt anaoudegez-vad evidoh ? Rag, gand ar beherien zoken, eo karet ar re o har.\n33 Ha ma rit vad d’ar re a ra vad deoh, peseurt anaoudegez-vad a vo evidoh ? Ar beherien zoken a ra kemend-all.\n34 Ha ma brestit d’ar re ho-peus spi da gaoud diganto, peseurt anaoudegez-vad a vo evidoh ? Ar beherien zoken a brest da beherien evid reseo kement-ha-kement en-dro.\n35 D’ar hontrol, karit hoh enebourien, grit vad ha prestit heb gortoz tra ebed en-dro. Braz e vo ho tigoll ha bez’ e viot mibien an Uhel-Meurbed, an hini hag a ra vad d’ar re dianaoudeg ha d’ar re fall.36 Bezit leun a druez, evel m’eo ho Tad leun a druez. »\n37 « Na varnit ket ha ne viot ket barnet. Na gondaonit ket ha ne viot ket kondaonet. Diliammit et hag e viot diliammet.\n38 Roit hag e vo roet deoh. Roet e vo deoh e pleg ho mantell eur muzuliad kaer, chouket, hejet ha leun-dreist. Rag diouz ar muzul a vuzulit gantañ e vo muzuliet deoh en-dro. »\nEun den dall o heñcha eun den dall\n39 Lavared a ra dezo eur barabolenn : « Ha bez’ e hell eun den dall heñcha eun den dall ? Daoust ha ne gouezint ket o-daou en eun toull ? »\nDiskib ebed a-uh d’e vestr\n40 « N’eus diskib ebed a-uh d’e vestr. Med eur wech bet desket, e vo pep hini evel e vestr. »\nAn treust hag ar blouzenn\n41 « Petra ! Selled a rez ouz ar blouzenn e lagad da vreur ? Ha ne daolez ket evez ouz an treust hag a zo en da lagad ? 42 Penaoz e heliez lavared d’az preur : “Breur, lez ahanon da denna kuit ar blouzenn a zo en da lagad”, ha ne zellez ket ouz an treust a zo en da lagad-dit ? Pilpouz ! tenn kuit an treust diouz da lagad, da genta, ha neuze e weli sklêr evid tenna kuit ar blouzenn diouz lagad da vreur. »\nFrouez ar galon eo ar gomz\n43 « N’eus ket eur wezenn gaer hag a rofe frouez brein. Na kennebeud eur wezenn vrein hag a rofe frouez kaer. 44 Rag anavezet e vez peb gwezenn diouz he frouez-dezi : ne vez ket dastumet fiez war ar spern, ha ne vez ket mendennet rezin war an drez.\n45 An den mad a denn traou mad euz teñzor mad e galon. An hini fall a denn traou fall euz e deñzor fall. Rag komz a ra e henou euz ar pez a ziskarg e galon. 46 Perag e lavarit “Aotrou, Aotrou !” din ha ne rit ket ar pez a lavaran ? »\nAn daou di\n47 « An hini a zeu davedon, a glev ma homzou hag a zent outo, hennez emaon o vond da lavared deoh ouz piou eo-eñ heñvel. 48 Heñvel eo ouz eun den o sevel ti. Kleuza a ra, mond don ha lakaad eun diazez war ar roh. Ha setu dour-beuz o tond, ar froud-dour en em daol ouz an ti, med n’eo ket kreñv a-walh evid e vralla rag savet eo bet en eun doare kaer. 49 Medan hini a glev ha ne ra ket a zo heñvel ouz eun den a zav ti war an douar, heb diazez. Ar froud-dour en em daol outañ ha dioustu e kouez d’an traoñ. Ha braz eo dizah an ti-ze. »\nPennad 5 Pennad 7


ostiz an douar | ur blog eo …\nostiz an douar\nPublié le 07/09/2015 par Yann-Ber\nAr skiantoù, ar savelennoù a reer anv anezho, ne dalvezont nemet da studiañ an alvez a vezomp lod anezhañ.\nMar klasker enno kantreizhañ ar pezh ez omp, ar pezh a reomp, emeur en arvar da dremen e-par ar gealiadurezh.\nEvit pep elfenn, evit pep degouezh, ez eus gallusterioù diniver.\nPa reer eus an den an estlammusat tra a zo war an tamm douar-mañ emeur e-par ar gealiadurezh.\nPa soñjer e c’hell an den kaout ul levezon ergorel, poellek, war emdroadur an tamm douar-mañ e konter un istor. An den zo barrek da zegas nevezinti er bed, hogen ne vestroni nag ar pezh a zegas, nag an heuliadoù a vo d’ e zegasadenn pa vefe eskoret eus labour e spered pe eus labour e zaouarn.\nAn den a zlefe da gentañ bezañ barrek da gaout ul levezon war e zenelezh el lec’h m’ en em gav.\nA hent all e chom e dalc’h an dargouezhioù a ren war e vuhez, e veved hag e alvez. En holl dachennoù-se emañ evel ar plant pe al loened e-dalc’h gallusterioù diniver na anavez nemet un darn anezho. An dibab a ray a vo dall ha bevennet.\nRet eo bezañ barrek da berzhiañ er pezh a zo nes evit kaout ur chañs da levezonañ ar pezh a zo pell. Nesoc’h ha bevennetoc’h an dachenn ma emell, aesoc’h adtapout ar fazioù ha pellaat diouzh an hentoù bac’h.\nLod brasañ al labourioù devoudus kaset da benn e-ser an denelezh zo bet emichañs dedaoladoù dargouezhel eus obererezhioù na glaskent nemet un diskoulm hiniennel da gudennoù a oa klasket o fellaat da c’hounit un tamm sioulder ha kletadurezh.\nPezh a c’hell an den n’eo ket diorren e zenelezh pe kas e zenelezh e penn ur pikern eus ar boud hogen gwellaat e zenelezh da gaeraat ar beved hag an alvez.\nEvel kement tra o hentiñ an douar e klask an den padout, hag evel kement tra war an douar e c’hell emouezañ ouzh e zibaboù. Hag e c’hell ar plant hag al loened sellout pelloc’h eget ar pred ? Ya, sur a-walc’h e c’hell ur blantenn pe ul loen ober un dibab a sell ouzh e zazont. Diforc’h eo spesad an den evel ma ‘z eo diforc’h an holl spesadoù kenetrezo. Evel al loened pe ar plant e c’hell an den ober dibaboù a vo drastus evit dazont e spesad. Hag e vo drastus evit dazont an douar pe an hollved ? N’eus ket tu da c’houzout daoust d’ an holl skiantoù ha binvioù savet da jediñ, da vuzuliañ, da lakaat e stumm stadegennoù pezh a zo ken pinvidik ma ne c’hell an urzhiataer postekañ, ar skiantoù diorreetañ nemet lakaat ur pik goulenn war an afer.\nMarteze eo talvoudus din plediñ gant sitrouilhez, o lakaat da c’hoari gant ur vogerig kozh, arvestiñ ouzh o c’hadouriezh, emellout en o ebatoù, hag en diwezh o dasparzhañ etre izili an tiegezh da vezañ debret, hep bezañ komprenet kalz a draoù.\nGwir e plijfe din kenlabourat gant tud a gavan deurus o labour. Ret e vefe neuze bezañ denion, tud barrek da vont en tu all da gealiadurezhioù, kozh Noe a-wechoù, a strishañ al labour da albac’hennoù hiniennoù mav un tamm anezho a vir ouzh o labour a vezañ kenedus ha pinvidik.\nBoas e oan da lavarout : pa oan yaouank e vezen kozh. Evit gwir e oa va frederioù bugel troet davit an denelezh. Ne raen ket nemet c’hoari. Prederiañ a raen war amplegadoù ar c’hoari ivez.\nHiziv e welan reoù yaouank a zo kozh. O c’hozhni avat zo eus ur seurt all. Ne brederiont ket. Kemer a reont da stur an hent treset dezho gant ur stuzegezh uzet a ra anezho bevezerion kealiadurezhioù distremenet. N’o deus c’hoarioù ebet, ne eskor ket c’hoarioù eus o buhezadur ha ne eskor ket preder eus o c’hoarioù. Jentil eo an holl dud-se, plijus, stuziet un tamm, hogen aon a reont din pa ne hañvalont din kaout dazont ebet. Kilañ a reont rak an dargouezh. Sur int eus ar framm a dalvez da reizhañ o buhezioù zoken pa gredont a-wechoù bezañ ur gourzhframm. Nep goulenn zo evito un arvar dic’houzañvadus. Barregezhioù souezhus ar stuzegezh veveziñ a vevez an dud a-raok m’o dije amzer da eginañ o denelezh. Aloubet int gant ur reñverad stlennadoù diezhomm a sun o barregezhioù da embregañ an dargouezh.\nDre chañs e chom ar miliadoù a c’hallusterioù diarver hag an dargouezh ne c’hell nemet gwariañ ar mekanik ha reiñ un digor d’ hon denelezh hep gouzout dimp.


Mell (korf) - Wikipedia\nEvit sterioù all, sellit ouzh Mell.\nMelloù zo e korfoù al loened mellkeinek etre an izili hag ar c'horf, pe en diabarzh pe en diavaez, ha pa vezont koublet daou-ha-daou e c'hellont kaout tu da fiñval pep hini en e du.\nUr skouer splann a zo gant ar pavioù koublet d'ar c'horf hag int graet gant lodennoù dezho un doare fiñval e meur a du. Dornioù an den hag ar primated a zo graet gant pemp biz a c'hell bezañ pleget ha dibleget hervez intent o fiaourien dre implijout tri mell war bep biz. Melloù zo e bizied an treid ivez.\nPep loen hag en deus eskern a zo dezhañ melloù dindan e groc'hen evit lakaat asambles e holl gorf-eskern hep herzel outañ lakaat e gorf da c'hoari evit tapout traoù, mont pelloc'h pe en em zastum ma 'z eus ezhomm.\nMell er gorfadurezh[kemmañ | kemmañ ar vammenn]\nMell ar c'hil, pe ar c’hilpenn;\nMell ar gouzoug\nMell-kein, pe livenn-gein\nMellkeineged eo al loened mellkeinek\nAdtapet diwar « https://br.wikipedia.org/w/index.php?title=Mell_(korf)&oldid=1738457 »\nKemmoù diwezhañ degaset d'ar bajenn-mañ d'an 7 C'hwe 2017, da 16:38.


Pajenn:Morvan - Buez ar Zent, 1894.djvu/830 - Wikimammenn\nPajenn:Morvan - Buez ar Zent, 1894.djvu/830\ndro d’he benn. Lod anezho a iea enn he c’hinou, a deue er meaz, hag a iea ebarz adarre egiz p’o devije bet c’hoant da ober ho mel eno. Ar plac’h kavell a falvezaz d’ezhi ho c’has kuit gant aoun na rajent drouk d’ar c’hrouadur ; mes tad Ambroaz a viraz outhi, enn eur lavaret : « — List, list ; ann dra-ze a zinifi eunn dra vraz bennag. » Evit guir, ann dra-ze a zinifie e vije divezatoc’h komzou ar Zant bepred dous evel ar mel.\nGoulskoude Ambroaz ne felle ket d’ezhan a briz ebed kemeret ar garg a ioa c’hoant da lakaat var he ziouskoaz ; mes, kaer en devoue, senti a renkaz erfin. O veza n’oa ket c’hoaz den a iliz, e resevaz dindan eiz dez ann\nAdtapet diwar « https://br.wikisource.org/w/index.php?title=Pajenn:Morvan_-_Buez_ar_Zent,_1894.djvu/830&oldid=138079 »


Nobeliom - Wikipedia\nUn elfenn gimiek treuzuraniat skinoberiek eo an nobeliom ; No eo e arouez kimiek, 102 e niver atomek ha 259,101 e dolz atomek.\nAr pevarzekvet aktinid eo e taolenn drovezhiek an elfennoù kimiek.\nMendeleviom – Nobeliom – Lawrensiom\nNiver atomek 102\nDasparzh an elektronoù : 2, 8, 18, 32, 32, 8, 2\nNiver oksidadur +2, +3\nGremmoù ionadur 1 : 663 kJ/mol\n2 : 1 250 kJ/mol\n3 : 2 490 kJ/mol\nSkin atomek 246 pm\nSkin kenamsav 176 pm\nDouester (≈20 °C) (stlenn ebet) g/cm3\nTeuzverk 827 °C\nE 1957 ez embannas skiantourien an Ensavadur Nobel e Stockholm o doa dizoloet izotop 251 pe 253 en elfenn 102 dre skinata kuriom-244 gant karbon-13. Nobelium (No) eo an anv a rojont d'an elfenn nevez, en enor da Alfred Nobel, kent distreiñ war o c'hiz : ne oant mui asur eus o c'havadenn.\nE 1958 e voe kaset an hevelep arnodenn gant skipailh Albert Ghiorso ha Glenn T. Seaborg e Skol-veur Kalifornia (Berkeley). Izotop 250 ar fermiom a voe dinoet, o tont eus izotop 252 an elfenn 102, a voe anvet nobelium ivez :\n244 Cm + 12 C → 256 No → 252 No + 4 1 n\n96 6 102 102 0\nE 1961, pa oa o klask kevanaozañ an elfenn 103 (103Lr) e prouas an hevelep skipailh en doa arsellet skinoù α o tont eus an elfenn 102, a gredjont bezañ No-255.\nDiouzh o zu, ar Rusianed e Labourva Flerov e Dubna (U. R. S. S.) a embannas e 1966 o doa kavet an elfenn 102 ivez, dre an dazgwered :\n238 U + 22 Ne → 260 No → 254 No + 6 1 n\n92 10 102 102 0\nE 1969 e teuas skipailh Dubna a-benn da ziskouez kerentiezh kimiek etre ar 14vet lantanid (70Yb) hag an elfenn 102, a anvjont joliotium (Jo) en enor d'ar fizikour gall Frédéric Joliot-Curie (1900-1958).\nE 1992 ez anzavas an International Union of Pure and Applied Chemistry (IUPAC) e oa labour Dubna e 1966 an hini resisañ, hogen miret e voe an anv nobelium abalamour d'an niver a bennadoù bet skrivet dija a rae dave da 102No.\nPeogwir n'eus bet kavet izotop ebet eus 102No a badfe pelloc'h eget ur vunutenn ne c'haller kadarnaat perzh ebet d'an elfenn.\nC'hwezek skinizotop eus an nobeliom zo bet kevanaozet (248No hag an heuliad No-250 betek No-264), ha tri izomer derc'hanel zo (No-251m, No-253m ha No-254m).\nIzotopoù stabilañ an nobeliom\nα → 249Fm\nβ+ → 253Md\nα → 250Fm\nβ+ → 254Md\nα → 251Fm\nβ+ → 255Md\nα → 253Fm\nβ+ → 257Md\nα → 255Fm\ne → 259Md\n↑ Names and symbols of transfermium elements, IUPAC, 1997 (en) Liamm oberiant 19 MEU 13\nAN NOALLEG Yann-Baol, Geriadur ar Gimiezh, Preder, Plomelin, 2008, ISBN 978-2-901383-69-7 Preder\nAN NOALLEG Yann-Baol, Geriadur ar Fizik, Preder, Plomelin, 2006, ISBN 978-2-901383-64-2\nCONSIDINE Glenn D., Van Nostrand's Encyclopedia of Chemistry, Wiley-InterscienPr, 2005, ISBN 978-0-471-61525-5 (en)\nDEPOVERE Paul, La classification périodique des éléments — La merveille fondamentale de l'Univers, De Boeck, Brussels, Belgia, 2002, ISBN 978-2-8041-4107-3 (fr)\nEMSLEY John, Nature's Building Blocks — An A-Z Guide to the Elements, Oxford University Press, 2001, ISBN 978-0-19-850341-5 (en)\nGeriadur brezhoneg An Here, Plougastell-Daoulaz, 2001, ISBN 978-2-86843-236-0\nÉTIENNE Guy, Geriadur ar Stlenneg, Preder, 1996, ISBN 978-2-901383-14-7\nLIDE David R., CRC Handbook of Chemistry and Physics - 88th Edition, CRC Press, 2007, ISBN 978-0-8493-0488-0 (en)\nMcGraw-Hill Concise Encyclopedia of Chemistry, McGraw-Hill Professional, 2004, ISBN 978-0-07-143953-4 (en)\nSCERRI Eric R., The Periodic Table — Its Story and its Significance, Oxford University Press, 2006, ISBN 978-0-19-530573-9 (en)\nSTWERTKA Albert, A Guide to the Elements, Oxford University Press, 1996, ISBN 978-0-19-508083-4 (en)\nThe Merck Index - An Encyclopædia of Chemicals, Drugs and Biologicals, Merck Manuals, 2006, ISBN 978-0-911910-00-1 (en)\nNational Nuclear Data Center (NNDC) (en) Liamm (skin)oberiant 13 MEU 2013\nAdtapet diwar « https://br.wikipedia.org/w/index.php?title=Nobeliom&oldid=1979752 »


Marcel Bigeard, ganet ar 14 a viz C'hwevrer 1916 e Toul hag marvet eo ar 17 a viz Mezheven 2010 e memes lec'h, a zo un den politikel ha soudard gall. Kroget en deus e vicher evel ur soudard « bihan », eil renk, e 1936 hag echuet eo evel ofiser jeneral steredennet, e 1936. Ar jeneral Bigeard a zo bet an ofiser gall bev gant ar muiañ a vedalennoù. Bet eo bet stourmer pe resistant kozh, e anv avat a chomo stag ouzh ar brezelioù didrevadenniñ (Aljeria, Indez-Sina). Un diazezadenn a zo bet krouet gant e anv an 9 a viz Mezheven 2011. Gwallvrudet eo evit bezañ asantet boureviañ tud an FLN. Chifretezed Bigeard a veze graet eus an dud bet lazhet diwar jahinerezh, lakaet un tamm simant ouzh o zreid ha taolet er mor diwar ur viñs-askell.\nAr jeneral Bigeard, 80 vloaz, miz Here 1996, dirak e skeudenn 40 vloaz a-raok.\n1 Orin e familh\n2 Micher Soudardel\n2.1 Eil brezel bed\n2.2 Brezel Indez-Sina\n2.3 Brezel Aljeria\n2.3.1 Emgann Alje\nOrin e familhAozañ\nMarcel-Maurice Bigeard a zo mab da Charles Bigeard (1880-1948), heñcher e kompagnunezh hentoù houarn ar reter, ha da Marie-Sophie Ponsot (1880-1964). Ar 6 a viz Genver 1942, e timezas gant e vignonez bugaleaj, Gabrielle Grandemange (Toul, 5 a viz Du 1919- 4 a viz Gouere 2011). Eurediñ a rejont e-kerzh ar brezel etre tec'hadenn Marcel Bigeard eus Alamagn hag a-raok e vefe aet kuit da harz-lammer e-barzh ar strouezh. Ur bugel o deus anvet Marie-France, ganet an 13 a viz C'hwevrer 1946. Gaby Bigeard a varvas ar 4 a viz Gouere 2011 e Toul abalamour d’ur c’hleñved hirbadus.\nEl Linenn Maginot e oa bet e 1939, evel serjant. Tapet e voe gant an Alamaned e miz Mezheven 1940 met dont a reas da vont kuit. En takad dieub e voe neuze, en Afrika, gant al lu trevadennel. Ofiser an FFI e voe da c'houde.\nE miz Here 1945 ez eas di da gentañ ha distro e voe en Indez-Sina e miz Gouere 1952. E Emgann Điện Biên Phủ e voe.\nGant an harzlammourien e voe eno. Adalek 1957 e voe en Aljer evit talañ ouzh Larbi Ben M'hidi ha Yacef Saadi. E miz Meurzh e ve kaset da menezeier Blida ha kemer a reas perzh e koulzadoù "Atlas" hag "Agounnenda". E-pad an hañv e voe paket 90 % eus stourmerien an FLN gant e soudarded.\nE miz Kerzu 1958 e voe e Saida en Orania. En em gavout a reas gant De Gaulle d'ar 27 Eost 1959 hag e penn sektor Ain-Sefra e voe lakaet, 15 000 soudard dindanañ . Kaset e voe da Oran goude poutch Aljer e 1961 : ne dapas ket perzh e itrikadennoù ar jenelared avat.A-raok ar brezelAr 25 a viz Here, ec’h eas Bigeard a kemer penn an 3de BPC e Constantine en Aljeria. An 21 a viz C'hwevrer, ar batailhon, deuet da vezañ an 3de RPC, a seven ar c'hentañ oberiadenn dre biñsaskell en istor, e-kerzh oberiadenn 744 e Kabylie. Ar 16 a viz Mezheven 1956, e Nementchas, e voe gloazet Bigeard en e gof. Advroet e voe da Vro-C’hall, medalennet14 a viz Gouere 1956 gant ar president Coty hag e resevas ar blakenn a "ofiser meur al lejion a enor ". Distroet en Aljeria, e voe gloaziet ar 5 a viz Gwengolo en e avu hag en humerus.\nE-kerzh ar bloavezh 1957, e kemeras perzh e 10vet DP ar jeneral Massu en emgann Alje. Kefridi ar batailhon-mañ a oa surentez ha dispenn kell an FLN renet gant Larbi Ben M'hidi, ar re o devoa lakaet bombezennoù en Alger etre 1956 hag 1957. E-kerzh an hañv e harz an 3de RPC 90% eus stourmerien an FLN. Deuet e oa da vezañ koronal e miz Genver 1958. Ren a reas an 3de RPC. D'ar 1añ a viz Ebrel ec’h erlec’hias ar c’horonal Tringuier anezhañ e penn an 3de RPC. Ne gemeras ket Bigeard perzh e darvoudoù an 13 a viz Mae 1958.\nGoude pevar miz e Toul, e tistroas da Alje daren rann Saida en bro Oran ar 25 a viz Genver 1959. Bez’ e oa neuze 5 000 milour dindan e urzhioù. Tamallet e vez outañ bezañ jahinet izili eus an FLN met ivez soudarded all e-pad Brezel Aljeria.\nSekretour-stad evit an Difenn broadel e voe e 1975-1976.\nKannad Meurthe-et-Moselle e voe adalek 1978 betek 1988.\nContre guérilla, Baconnier, 1957\nMa Guerre d'Indochine, Hachette, 1994, (ISBN 2-01-237023-3)\nMa Guerre d'Algérie, Editions du Rocher, 1995, (ISBN 2-01-237043-8)\nDe la brousse à la jungle, Hachette-Carrère, 1994, (ISBN 2-7242-8310-4)\nFrance, réveille-toi !, Editions n°1, 1997, (ISBN 2-863-91797-8)\nLe siècle des héros, Editions n°1, 2000, (ISBN 2-86391-948-2)\nCrier ma vérité, Editions du Rocher, 2002, (ISBN 2-7028-7631-5)\nParoles d'Indochine, Editions du Rocher, 2004, (ISBN 2-268-05058-0)\nJ'ai mal à la France, Edition du Polygone, 2006, (ISBN 2-913832-07-5)\nAdieu ma France, Editions du Rocher, 2006, (ISBN 2-268-05696-1)\nMon dernier round, Embann du Rocher, 2009, (ISBN 978-2-268-06673-8)\nMa vie pour la France, Embann du Rocher, 2010, (ISBN 978-2-268-06435-2)\nMa Guerre d'Indochine, teulfilm 52 vunutenn sevenet gant Jean-Claude Criton - Produet L.Salles/Carrère (1994)\nMa Guerre d'Algérie, teulfilm 52 vunutenn sevenet gant Jean-Claude Criton - Produet L.Salles/Carrère (1994)\nPortrait de Bigeard, teulfilm 52 vunutenn sevenet gant Jean-Claude Criton - Produet L.Salles/Carrère (1994)\nAdtapet diwar « https://br.wikipedia.org/w/index.php?title=Marcel_Bigeard&oldid=1898929 »\nDernière modification le 26 Meu 2021, à 18:47\nKemmoù diwezhañ degaset d'ar bajenn-mañ d'an 26 Meu 2021, da 18:47.


Pajenn:Bonnaire - Mestr Pierrès, pe den guiziec ar bourg.djvu/44 - Wikimammenn\nPajenn:Bonnaire - Mestr Pierrès, pe den guiziec ar bourg.djvu/44\nzuriou differant eus ar re etablisset dre al lezennou en vigor ?\n— Credi a ràn beza dija lavaret dêc’h, Autrou mêr, penos lealdet an instrumantchou-se a gonstater dré application ar mercou o deus grêt varne ar verificatourien en termennou fixet.\n— Hac ar re a eneb ar reglamantchou jeneral ha d’an arrêteou, peseurt punitionou o deveus-int ?\n— Un amand dister eus a 1 franc da 5, herves an art. 471 eus ar memes Cod, n° 15.\nAr menes poan a zo applicabl d’ar c’hâsiou all ; excepti a ràn ar fausseres hac usach ar mercou pe boençonou hac an applcation noazus demeus ar güir poençon : ar circonstanç-se a zo terrubl hac eurusamant rar. An articlou 142, 143, 163, ha 164 eus ar C’hod, (text nevez) a servicho dêc’h da reol evit constati ar c’hrim-se.\n— Qementse a zeblant din simpl ha sclêr ; mes dre na ellan qet conta var va memor, na elfec’h-ü qet laqat se oll en urz var un tamic paper ?\nMestr Pierrès en em hastas da ober ar blijadur-se d’e vignon,  en eur ober dezàn remercout un annotation herves pehini e tleye, en e galite a vêr, delc’hel noten deus ar gondaonationou prononcet hed ar bloa ; rac, emezàn, diou gondaonation prononcet ebars ar bloa a brouv an ascouez, hac an ascouez a denn an amprisonamant. (art. 482 deus ar C’hod.) Goude beza trugareqêt mestr Pierrès, demeus e guelennadurezou util, ar mêr en pedas da explica dezàn ervad evit e reol, petra a ententet dre circonstançou attenuant. \n— Ar guestion a zo delicat, ha na elfen qet res-\n↑ Guelit er fin.\n↑ Art. 536, Cod penal.\nAdtapet diwar « https://br.wikisource.org/w/index.php?title=Pajenn:Bonnaire_-_Mestr_Pierrès,_pe_den_guiziec_ar_bourg.djvu/44&oldid=113968 »\nKemmoù diwezhañ degaset d'ar bajenn-mañ d'an 24 Gen 2018, da 12:34.